Biharamuna Emmarentzat egun hiltamutsua izan zen. Gauzen azalean nahaskiro kulunkatzen zen egurats beltz batek inguratua iruditu zitzaion dena, eta oinazea bere ariman alarau eztiekin zokoratzen zen, neguko haizeak gaztelu abandonatuetan egiten duen bezala. Sekulan itzuliko ez denaz izan ohi den ametseria zen, egitate burutu bakoitzaren ondoren hartzen zaituen lazotasuna, ohizko mugimendu ororen trenkadurak, luzaroko bibrazio baten supituko etendurak ekartzen dizun min hori.\nVaubyessardtik itzultzean bezala, koadrilak bere buruan zurrunbilokatzen ziren hartan bezala, malenkonia hits bat zeukan, etsimendu soraio bat. Leon berragertzen zen handiago, ederrago, eztiago, lainotsuago, beragandik aldendua zen arren, ez zuen utzia, hura hantxe zegoen, etxeko hormek haren errainua gordetzen zutela zirudien. Emmak ezin zuen apartatu bere begirada hura ibili izana zen tapiz hartatik, hura eseri izana zen haltzari huts haietatik. Ibaia bazihoan beti ere, eta astiro bultzatzen zituen bere palasta apalak bazter labainean barrena. Sarritan ibiliak ziren han paseatzen, uhinen murmurio berberatan, goroldioz estalitako harrikarian. Zeinen eguzki ederrak izan zituzten! Zeinen arratsalde ederrak, bakarrik, gerizpean, jardineko zokoan! Hark ozenki irakurtzen zuen, buru hutsik, makilamutur lehorrezko aulki batean jarrita; belazetiko haize freskoak dardara eragiten zien liburuaren orriei eta pendizeko amatxiloreei... Ah, joana zen, bere bizitzako xarma bakarra, zorion baten esperantza posible bakarra! Nolaz ez zuen berak zorion hori atxiki, aurkeztu zitzaionean! Zergatik ez zion eutsi bi eskuez, bi belaunez, joan nahi izan zuenean? Eta Leon maitatu ez izanagatik bere burua madarikatzen zuen; haren ezpainen egarria eduki zuen. Gogoak ere eman zion haren bila korrika joateko, haren besoetara jausi eta esateko: «Ni naiz, zurea nauzu!» Baina Emma aldez aurretik larritzen zen eginkizunaren zailtasunengatik, eta bere nahikundeak, atsekabez emendaturik, are gartsuago bilakatzen ziren.\nOrdudanik, Leonen oroitzapen hau bere asperraren zentroa bezala izan zen; bidaiariek elur gainean, Errusiako estepa batean, abandonaturiko suak baino bortitzago pindartzen zuen. Emma hartarantz oldartzen zen, haren kontra kukubilkatzen zen, su itzaltzear hura emekiro irabiatzen zuen, hura gehiago zuzper zezakeenaren bila ibiltzen zen bere inguruan; eta gomutapurrik urrunenak nahiz abagunerik hurbilenak, igartzen zuena irudikatzen zuenarekin batera, barreiatzen ari zitzaizkion apeta boluptuosoak, adar iharrak bezala haizetan kraskatzen ziren bere zorion-proiektuak, bere bertute antzua, bere esperantza eroriak, etxeko zirtzileriak, dena biltzen zuen, dena jasotzen zuen, eta dena erabiltzen zuen bere tristura berotzeko.\nAlabaina garrak iraungi ziren, nahiz hornidura berez ahitu zelako nahiz pilaketa gehiegikoa gertatu zelako. Maitasuna poliki-poliki itzali egin zen urrundeaz, oroit-mina ito egin zen ohituraren pean; eta bere zeru hitsa purpuratzen zuen sutearen zohardura ilunbe handiagoz estali zen eta graduz gradu ezabatu zen. Bere kontzientziaren lokarduran, senarrarenganako higuinak ere amorantearenganako aharrausitzat hartu zituen, gorrotoaren erredurak laztantasunaren berotzat; baina, aldagoia beti ere bazebilenez, eta irritsa errautsetaraino gargaildu zenez, eta inolako laguntzarik heldu ez zenez, inolako eguzkirik azaldu ez zenez, alde guztietatik gau beltz izan zen, eta Emma galdurik geratu zen aldenik alde zulatzen zuen hotz izugarri batean.\nOrduan Tostesko egun gaiztoak hasi ziren berriro. Orain bere burua askoz dohakabeagotzat zeukan, zeren oinazearen esperientzia baitzuen, hura amaituko ez zen ziurtasunarekin batera.\nBere buruari hain sakrifizio handiak inposaturiko emakume bati zilegi zekiokeen zenbait apeta. Belaunikaleku gotiko bat erosi zuen, hilabetean hamalau libera gastatu zuen azkazalak garbitzeko limoitan; Rouenera idatzi zuen kaxemira urdinezko soineko bat eskatuz; Lheureuxenean, bertako exarperik ederrena aukeratu zuen; gerrian lotzen zuen bere txabusinaren gainetik; eta, leihatilak itxirik, eskuan liburu bat, kanape batean etzanda egoten zen, pildaire honetan.\nSarritan, bere orrazkera aldatzen zuen: txinatarren eran, kiribil lasatan, motots txirikordatutan jartzen zen; buruaren alboan marra bat egin zuen eta haren pean kiribildu zuen ilea, gizon gisa.\nItaliera ikasi nahi izan zuen: erosi zituen hiztegiak, gramatika bat, paper zuri hornizioa. Irakurketa seriosetan saiatu zen, historia, filosofia. Gauez, batzuetan, Charles tupustean esnatzen zen, gaixoren batengatik bere bila zetozen ustetan:\n— Banoa, zizakatzen zuen.\nEta Emmak marruskatzen zuen poxpolu baten zarata zen, kriseilua berriro piztearren. Baina bere irakurketetan bere tapizerietan bezalaxe zen, denak, hasi orduko, alasan pilakatzen ziren; hartzen zituen, uzten zituen, beste batzuetara pasatzen zen.\nAldarteak izaten zituen, zeinetan erraz bultza baitziezaiokeen nabarmenkerietara. Egun batez baieztatu zuen, bere senarraren aurka, baso-erdi handi bat pattar aise edango zukeela, eta, Charlesek ezetzean desafiatzeko astakeria egin zuenez, kondarretaraino zurrutatu zuen pattarra.\nBere aire «lurrunduak» eta guzti (Yonvilleko «etxekoandreen» hitza zen hau), Emmak ez zirudien, halere, alai, eta, gehienetan, bere ahoaren ertzean gordetzen zuen, neskazaharren eta handinahi txuluteginen aurpegia zimurtzen duen ikoldura higikaitz hori. Zeharo zurbil zegoen, arropa zuria bezain zuri; sudurreko azala sudurzuloetarantz teinkatzen zen, bere begiek lainotsuki begiratzen zizuten. Lokietan hiru ile urdin aurkitu izanagatik, bere zahartzaroaz hitz egin zuen.\nSarritan izaten zituen ondoezak. Egun basez odola errustatu ere egin zuen, eta, Charles lehiatzen zenez, bere kezka nabarmenduz:\n— Ah bah! erantzun zuen Emmak, eta zer axola?\nCharles bere kabinetean abaro hartzera joan zen; eta negar egin zuen, bi ukondoak mahai gainean, bere bulego-besaulkian eserita, buru frenologikoaren pean.\nOrduan bere amari idatzi zion etortzeko eskatuz, eta bien artean eleketa luzeak izan zituzten Emmari buruz.\nZein erabaki hartu? Zer egin, Emmak tratamendu oro arbuiatzen baitzuen.\n— Badakizu zer beharko lukeen zure emazteak? errepikatzen zuen Bovary amak. Eginkizun behartuak, eskulana! Bera ere balego, beste asko bezala, bere ogia irabaztera beharturik, ez luke izango halako lurrunik, buruan sartzen dituen ideia-pila horretatik baitatozkio, eta bizi den soraiokeriatik.\n— Alabaina izaten du zereginik, zioen Charlesek.\n— Ah! zereginak! Zertan ordea? Nobelak irakurtzen, liburu txarrak, erlijioaren kontra dauden obrak, eta Votairerengandik ateratako diskurtsoak medio apaizez trufatzen direnak. Baina hori guztia urrun doa, nire ume gaixoa, eta erlijiorik ez daukanak beti ere okerreko bidean bukatzen du.\nBeraz, Emmari nobelak irakurtzen eragotzi egingo zitzaiola erabaki zen. Lanbideak ez zirudien inolaz ere erraza. Damatxoa bera arduratu zen horretaz: Rouendik pasatzean, berak pertsonalki joan behar zuen liburuen alokatzailearenera eta hari aditzera eman, Emmak harpidetzak eten egiten zituela. Eta ez al zegokeen ba poliziari ohartarazteko eskubidea, baldin eta liburudunak hala ere bere pozointze-lanean jarraitzen bazuen?\nAmaginarrebaren eta errainaren agurrak lehorrak izan ziren. Elkarrekin egonak ziren hiru asteetan zehar, biek ez zuten lau hitz trukatu, informazioez eta adeitasunezkoez aparte, mahaian elkartzen zirenean, eta arratsean oheratu aurrez.\nMadame Bovary ama asteazken batez joan zen, Yonvillen merkatu eguna.\nPlaza, goiz-goizetik, karreta zerrenda batez gainezka zegoen, zeinak, denak ipurdiz eta gurtagak airean, etxe zerrendan barrena hedatzen baitziren elizatik hasi eta ostaturaino. Beste aldean, oihalezko txosnak zeuden non saltzen baitziren algodoizko ehunak, estalkiak eta artilezko galtzerdiak, zaldientzako kraistuekin batera eta xingola urdinen xortak ere, zeinak puntatik haizetan hegaztatzen baitziren. Kinkaileria handia lurrean hedatzen zen, arraultze-piramideren eta gazta-otarreren artean, zeinetatik lasto likitsu batzuk ateratzen baitziren; garijotzeko makinen ondoan, kaiola zapal batzuetan kakarazka ari ziren oilo batzuk beren lepoak pasatzen zituzten barroteen artetik. Jendetza, leku berean pilakaturik mugitu nahi gabe, farmaziaren aurrealdea puskatzeko kinkan zegoen alditan. Asteazkenetan, beti jendez beterik zegoen eta elkarri bultzaka, ez hainbeste medikamenduak erosteko baizik eta kontsultak hartzeko, hain zen izan ere fama handikoa musde Homaisen aipua, inguruetako herrietan. Bere zentzutasun sendoak liluraturik zeuzkan landatarrak. Mediku guztiak hain mediku handiago bati bezala begiratzen zioten.\nEmma ukondoz leihoan zegoen (maiz egoten zen han: leihoak ordezkatzen ditu, probintzietan, antzokiak eta paseoa), eta oiesen iskanbilari begira dostatzen ari zen, halako batean balusa berdezko longain batez jantzitako jaun bat hauteman zuenean. Eskularru horiak zeramatzan, nahiz eta oinetan galzain zakarrak izan; eta medikuaren etxerantz zihoan, atzetik baserritar bat zuela burua makurturik eta aire oso pentsakorrez oinez.\n— Ikus al dezaket mediku jauna? galdetu zion, atalasean Feliciterekin solasean ari zen Justin.\nEta, etxeko sehitzat harturik:\n— Esaiozu Rodolphe Boulanger jauna, Huchettekoa, etorri dela.\nEz zen inola ere lurralde-harrokeriaz izan iritsi berriak bere izenari partikula eranstea, baizik eta bere burua hobeki ezagutzera ematearren. La Huchette, eskierki, Yonvilletik hurbileko finka bat zen eta bertako gaztelua erosi berria zuen, berak bakarrik lantzen zituen bi etxalderekin batera, neke handiegirik hartu gabe horratio. Soltero bizi zen, eta ziotenez bazeukan gutxienik hamabost mila libera errentatan!\nCharles sartu zen salan. Boulanger jaunak bere gizona aurkeztu zion, zeinak odolaterea egin ziezaion nahi baitzuen, gorputz osoan barrena txingurriak igartzen baitzituen.\n— Horrek purgatu egingo nau, argudiatzen zien arrazoibide guztiei.\nBovary hasi zen beraz berda bat eta konketa bat ekarriz, eta Justini eskatu zion hura sostengatzeko. Gero, baserritar jada zurbilarengana zuzendurik:\n— Ez izan beldurrik, adiskide.\n— Ez, ez, erantzun zuen besteak, zuk jo aurrera!\nEta, harroputz airez, bere beso lodia luzatu zuen. Lantzetaren sastadapean, odola jalgi zen eta ispiluaren kontra zirtatzera joan zen.\n— Hurbildu ontzia! oihuka Charlesek.\n— Aiko! zioen laborariak, zinez esan liteke iturritxo bat jarioan! Bai gorria daukadala odola! Horrek seinale ona izan behar du, ez al da hala?\n— Batzuetan, berriro osasun-ofizialak, hasieran ez da ezer igartzen, gero sinkopea deklaratzen da, eta batez ere hau bezala askai oneko jendearen artean.\nLaborariak, hitz hauek entzunik, bere behatz artean jiraka zerabilen kaxatxoa askatu zuen. Bere sorbalden teinkada batek karranka eragin zion aulkiaren bizkarrari. Bere kapelua erori egin zen.\n— Banengoen ba ni, esan zuen Bovaryk bere behatza zainaren gainean ipiniz.\nOntzia dardarka hasia zen Justinen eskuetan; belaunak kordokan zituen, zurbildu egin zen.\n— Nire emaztea! nire emaztea! dei egin zuen Charlesek.\nSalto batean jaitsi zituen Emmak eskilarak.\n— Ozpina! deiadarka Charlesek. Ah! Jainkoaren izenean, bi batera.\nEta, bere asalduran, lan zuen konpresa ipintzen.\n— Ez da ezer, zioen lasai Boulanger jaunak, bere besoen artean Justin hartzen zuen bitartean.\nEta mahai gainean eseri zuen, haren bizkarra hormaren kontra finkatuz.\nMadame Bovary hari korbata eransten hasi zen. Alkandoraren kordoietan korapilo bat zegoen; zenbait minutuz aritu zen mutil gaztearen idunean bere behatz arinak erabiltzen; ondoren ozpina isuri zuen batistazko bere musuzapian; hartaz lokiak bustitzen zizkion txaplaka eta gainera putz egiten zuen, emekiro.\nOrgaria esnatu zen: baina Justinen sinkopeak artean irauten zuen, eta bere betseinak begizuringo belurietan desagertzen ziren, lore urdin batzuk esnetan gisa.\n— Hau ezkutatu egin beharko litzaioke, esan zuen Charlesek. Madame Bovaryk ontzia hartu eta mahaipean utzi zuen; makurtzean egin zuen mugimenduan, bere soinekoa (udako soineko bat zen lau aloztuna, kolore horia, gerri luzea, gona zabala), soinekoa bere baranoan hedatu zen salako baldosen gainean; — eta, Emmak, pikotxean, besoak zabalduz pixka bat alderoka egin baitzuen, ehunaren puzturak zapart egiten zuen lekurik leku, bere gerrontzearen malguduren arabera. Ondoren, pitxar bat ur hartzera joan zen, eta azukre-koxkor batzuk urtzen ari zen botikarioa heldu zenean. Zalaparta hartan neskamea bila joana zitzaion; bere ikaslea begiak zabalik hautematean, lasaitu zitzaion arnasa. Gero, bere inguruan jiraka, goitik behera begiratzen zion.\n— Memeloa! zioen; benetako memeloa! zazpi letratako memeloa! Ha zer nolako gauza, horixe, flebotomia bat! eta ezeren beldur ez den morrosko bat! urtxintxa baten parekoa, hementxe bistan duzuena, intxaurrak astintzearren zoratzeko alturatara igotzen den hau. Ah! bai, hitz egin ezak, harro-harro! Jarrera ederra, gero farmazia-lanean aritzeko; zeren kinka larritan deiturik kausitu haiteke, auzitegi aurrean, magistratuen kontzientzia argitzeko; eta odola hotz mantendu behar izango duk, arrazoitu, gizon gisa azaldu, edota ergel bat bezala geratu!\nJustinek ez zuen erantzuten. Botikarioak segitu zuen:\n— Nork eskatu dizu etortzeko? Jauna eta etxekoandrea nekarazten ari zara beti! Gainera, asteazkenetan behar-beharrezkoa dut zure presentzia. Oraintxe bertan bada hogei pertsona etxean. Dena utzi dut, zureganako dudan interesarengatik. Ea ba, zoaz! azkar! itxoin niri, eta zaindu ustrailak!\nJustin, jazten ari baitzen, abiatu zenean, zorabioez mintzatu ziren pixka bat. Madame Bovary halakorik sekulan izan gabea zen.\n— Harrigarria da emakume baten baitan! esan zuen Boulanger jaunak. Bestalde, badago jende delikaturik ere. Horrela ikusia dut nik, duelu batean, lekuko bat kordea galtzen kargatzen ari ziren pistolen zarata hutsarengatik.\n— Niri, zioen botikarioak, besteren odola ikusteak ez dit ezertxo ere egiten; baina nirea daridala pentsatze hutsa aski litzateke niri ondoeza eragiteko, hartaz gehitxo pentsatuz gero.\nBitarte horretan Boulanger jaunak bere morroia bidali egin zuen, izpiritua lasai zezan gomendatuz, zeren bere irudipena joana baitzen.\n— Horrek eman dit zuek ezagutzeko aukera, erantsi zuen. Eta hau esatean Emmari so egiten zion.\nGero mahai ertzean hiru libera utzi zituen, ezaxolati agurtu eta joan egin zen.\nLaster zegoen ibaiaren beste aldean (hura zen bere bidea Huchetrera itzultzeko); eta Emmak belazean ikusi zuen, zumarzurien pean oinez zihoala, aldian-aldian pausoa baretuz, pentsatzen ari den norbaiten gisa.\n— Biziki polita da! zioen berekiko; biziki polita da, medikuaren emaztea! Hortzak ederrak, begi beltzak, oin poxpolinak, eta paristar baten tankera. Non demoniotatik atera da horrelakoa? Non aurkitu ote du, mutil kankar horrek?\nMonsieur Rodolphe Boulangerek hogeita hamalau urte zuen; tenperamenduz mutiria eta adimenez zorrotza zen, eta bestalde emaztetan sarri ibilia izaki, hauekikoa ongi ezagutzen zuen. Oraingo hau polita iruditu zitzaion: hartaz ari zen beraz pentsatzen, eta haren senarraz.\n— Zeharo tentela delakoan nago. Senarrarekin asperturik dago dudarik gabe. Azkazal zikinak eta hiru egunetako bizarra ditu. Eta hura bere zaldiarekin gaixorik gaixo dabilen bitartean, emaztea galtzerdiak pasaratzen geratzen da. Eta aspertu noski! Hirian bizi izan nahi, arratsero polka dantzatu! Emazte gaixoa! Ahozabalka maitasunaren atzetik, zamo bat uraren atzetik bezala sukalde bateko mahai gainean. Lausenguzko hiru hitzekin, adoratu egingo zintuzke, ziur naiz! Benetan goxoa litzateke! xarmangarria!... Bai, eta baina ondoren nola hastandu?\nOrduan plazeraren gainezkak, perspektiban ikusirik, bere amoranteaz pentsarazi zion, kontrastez. Berak mantentzen zuen Rouengo komedia-aktoresa bat zen; eta, irudi horri buruz pausatu zenean, zeinarekiko, oroitzapenean ere, betekada baitzeukan:\n— Ah! Madame Bovary, pentsatu zuen, hura baino askoz politagoa da, batez ere frexkoagoa. Virginie, bene-benetan, gizenegi jartzen ari da. Bere jolasekin hain da aspergarria. Eta, bestalde, ixkirengatik duen mania hori!\nLandan ez zebilen inor, eta Rodolphek bere inguruan ez zuen entzuten bere oinetakoak zihoztatzen zituzten belarren xaflada erregularra baino, urrunean olo artean kukubilkaturiko kirkilen xirritarekin batera; berriro Emma ikusten zuen salan, ikusi zuen bezala jantzirik, eta erantzi egiten zuen.\n— Oh! lortuko dut! oihukatu zuen, makilaren kolpe batez bere aurrean sokor bat lehertuz.\nEta, berehala, eginkizunaren alde politikoa aztertu zuen. Berekiko galdetzen zuen:\n— Non elkartu? Zeren medioz? Umea beti lepoan izango dugu, eta neskamea, eta auzokoak, senarra, molde orotako poxelua franko. Ah Bah! zioen, denbora gehiegi galtzen da!\nGero berriro hasi zen:\n— Izan ere, bihotzean ginbaleta bezala sartzen zaizkizun begiak ditu. Eta larrantz beluri hori!... Eta nik emakume beluriak adoratzen baititut!\nArgueilko aldapa gainera iristean, bere erabakia jadanik hartua zen.\n— Abagunea bilatu besterik ez dago. Ea ba! aldian behin bertatik pasatuko naiz, ehiza bidaliko diet, hegaztiak; odol-ateratzeak ere egingo ditut, behar izanez gero; lagun egingo gara, nire etxera gonbidatuko ditut... Ah! arraioa! erantsi zuen, laster dira Biltzarrak; Emma han izango da, eta ikusiko dut. Hasi egingo gara, eta ausartki, hori baita seguruena.


WADAren mezuak kezkatzen nau | Kirola | Berria\nIñaki Arratibel - Kirol medikua\nNahiko kezkatuta, edo, gutxienez, harrituta; halaxe gaude azken egunetan kirol munduan lan egiten dugunok, eta batez ere, dopinaren kontroletan positibo eman dezaketen produktuekin lan egin behar dugunok. Dopinaren Aurkako Munduko Agentziak (WADA) adierazi du urtero atera ohi duen substantzia debekatuen zerrendan ageri diren zenbaiten egoera aldatu egingo dela 2021etik aurrera. Kokaina, heroina, estasia, THCa edo tetrahidrocannabinola dira substantzia horiek. Urtarrilaren 1etik aurrera abusuko substantzia-tzat joko ditu WADAk. Horrek kontrol batean kontrako emaitza emanez gero, zigorra asko murriztuko du.\nZigorretatik harago, gizarteari bidal dakiokeen mezua da gehien kezkatzen nauena. Arau berriak dioen bezala, hiru hilabetekoa da zigorra, eta hilabetera murriztu daiteke kontrako emaitza eman duen kirolaria substantzien abusuaren aurkako programa batean sartzen bada. Horrek esan nahi du zigorra askoz txikiagoa izango dela horrelako substantzia batekin positiboa ematen bada, zerrendan debekatutako medikamentu batzuekin emanda baino gehiago. Hots, kirolari batek, nahi gabean, substantzia askoz arinago batekin positibo ematen badu, zigor handiagoa jasoko du.\nGehien harritu nauena izan da orain arte dopinaren aurkako borrokaren helburuen erdian osasuna jarri dela, eta substantzia batzuen abusuari, gizarteak erabiltzen duelako, kirolean garrantzia kentzea. Dirudienez, kezka gutxiago sortzen du. Betidanik defendatu dut osasunak ez duela izan behar dopinaren aurkako gakoa, substantzia gehienak edozein pertsona baten gaixotasun bat tratatzeko medikamentuak direlako. Benetako gakoa tranpan jarri behar da. Gizartearen osasuna benetan babestu nahi bada, nola onar daiteke hori? Mediku, guraso eta kirolzale gisa, askoz gehiago kezkatzen nau arrazoia izatea gizartean erabilera zabalduta dagoela, eta kirolari batek substantzia horietako batekin kontrako emaitza emanez gero, zigor askoz gutxiago jasotzea asmaren kontrako substantzia batekin ematen duena baino: adibidez, Terbutalinarekin (askok erabiliko duzuen Terbasmin inhalagailua). Zergatik ez zabaldu beste substantzietara erabilera zabalduta izatearen argudioa?\nEgun, zabalduta dago gizartean substantzia estimulatzaileak erabiltzea, osasun zerbitzuei kezka handia sortuz. Eta kirolak garbitasunaren isla izan behar du. Horretan, noski, osasuna bultzatzeko bidea izan behar du, arazoak gainditzeko badagoela erakutsiz. Eta ez dut uste hau bidea denik. Dopinaren aurkako borrokak tranparen kontrakoa izan behar du, joko garbiaren bideratzaile, eta, horretan heziketak bide nagusia izan behar du. Ez dut uste bidea denik gizartean arazo asko sortzen ari diren substantziei garrantzia kentzea.\nGainera, teknikoki beste arazo bat dago. Nahiz CBDa onartua izan, eta debekatuta ez egon, kalamu landareetatik ateratzen denez, dopinaren kontrol batean THC edo beste kannabinoideen aztarnak ager daitezke. Horrek kontrol bat positibo gisa adierazteko, arazo asko sor ditzake: THCa erabili, eta CBDa erabili dela argudia daiteke. Horrek beste ate bat ireki diezaioke tranpari.\nEskura du sailkapena\nGerniak partida bikaina jokatu du, eta 50-57 hartu du mendean Carolo multzo faseko bigarren lehian. Gaurko Biharko partidaren zain, ia ziurra da aurrera egingo duela. Colhadok 21 puntu sartu ditu, eta 15 errebote jaso. Onena izan da.\nNahikoa ez den puntua\nOsasunari ihes egin dio garaipenak Valentziaren zelaian. Aurrea hartu du atsedenaren aurretik, baina ez da gai izan sariari eusteko. Hamahiru lehia daramatza jada irabazi gabe\nUnai Nuñezek 92. minutuan sartutako gol batek eman dio garaipena talde zuri-gorriari Eivissan, Espainiako Kopan.


Osakidetzako 2014-2015 EPEren erizaintzako izendapenak argitaratu da EHAAn\nGaur argitaratu da EHAAn 2014-2015eko EPEko Erizaintza kategoriako izendapenen zerrenda. Destinoaz jabetzeko epea eta errekurtsoak aurkezteko: 2018ko otsailaren 23tik martxoaren 22ra arte izango da, biak barne.\nIZENDAPENA ARGITARATZEA. ERIZAINA (BARNE SUSTAPENA ETA IREKIA)\nGaur, 2018ko otsailaren 22an argitaratu dira EHAAn eranskinean agertzen diren esleipendunak langile estatutario finkoa izendatzeko ebazpenak. Ebazpen horiek EHAAn argitaratu eta hurrengo egunetik aurrera egongo dira indarrean.\nDestinoaz jabetzeko epea eta errekurtsoak aurkezteko: 2018ko otsailaren 23tik martxoaren 22ra arte izango da, biak barne.\nIzendapena barne sustapeneko txanda. Ikusi ebazpena\nIzendapena txanda irekia. Ikusi ebazpena\nDestinoaz jabetzeko informazioa ikusi\nGorako errekurtso bat aurkeztu nahi izanez gero, harremanetan jarri zure probintziako egoitzarekin\nDESTINOEN BEHIN BETIKO ZERRENDA ETA ESLEIPENA ARGITARATZEA. ERIZAINA (BARNE SUSTAPENA ETA IREKIA)\nOtsailaren 15ean argitaratu ziren izangaien behin betiko zerrenda eta destinoen esleipena, honako kategoria honi dagokionez: Erizaina (Barne sustapena eta irekia)\nErrekurtsoak aurkezteko epea: 2018ko otsailaren 16tik 2018ko martxoaren 15era arte izango da, biak barne.\nKalifikazio Epaimahaiak Fisioterapeuta kategorian merituak eta dokumentazioa egiaztatu ondoren eta erreklamazioak ebatzi ondoren, izangaiei emandako puntuazioan aldaketa bat gertatu da, Osakidetzaren webgunean argitaratu diren aipatutako kategoriaren izangaien behin-behineko ebazpenen bitartez.\nOinarri orokorren bigarren paragrafoaren 16.1 atalean ezarritakoaren arabera eta puntuaketetan gertatu diren aldaketak kontuan hartuta, Giza Baliabideetako Zuzendariak oposaketa eta lehiaketa faseen emaitzak argitaratuko dituen Ebazpena emango du eta 10 egun balioduneko epea ezarriko da alegazioak aurkezteko. Ebazpen horiek Osakidetzaren webgunean argitaratuko dira 2018ko otsailean zehar.\nJakinaren gainean mantenduko zaituztegu SATSE Euskadiren ohiko informazio bideen bitartez (web orrialdea, sare sozialak, buletin digitala...).


Argiaren prezioa %5 eta %7 bitartean igoko da apirilean. | Consumer\nArgiaren prezioa %5 eta %7 bitartean igoko da apirilean.\nHala, Gobernuak Auzitegi Gorenaren auto bat bete du, tarifa-defizita ordainagirietan jasanaraztera behartzen duena\nAzken aukerako tarifa elektrikoa (AAT) 20 milioi etxebizitza eta ETEk baino gehiagok hartzen dute, eta datorren apirilaren 1ean %5 eta %7 bitartean igoko da, José Manuel Soria Industria, Energia eta Turismo ministroak iragarri duenez. Ministroak ziurtatu zuen Gobernuak argia igo behar duela Auzitegi Gorenaren autoa betetzeko. Auto horrek tarifa elektrikoan edo enpresen kostuetan jasanarazi behar du tarifa-defizita sortzeko urteko muga gainditu izana.\nSoriak gogorarazi zuen metatutako tarifa-defizita 24.000 milioi eurotik gorakoa dela, eta esan zuen kontsumitzaileak ez direla izango zor hori kitatuko duten bakarrak. Zor hori sektore elektrikoko operadoreekin eta kontu publikoekin ere banatuko da. “Kontsumitzaileok ezin dugu jasan sistema elektrikoaren diru-sarreren eta kostuen arteko desorekaren zama osoa”, esan zuen Soriak. Ministroak esan zuen horrela eginez gero, argiaren tarifak %40 igo beharko lukeela, eta horri gehitu zion “herrialdea ez dagoela horrelako karga bat hartzeko moduan”. Beraz, behin eta berriz esan zuen zati bat kontsumitzailearen kontura joango dela, “baina maila horretatik oso urrun (% 40)”, beste zati bat sistemako operadoreen kontura joango dela eta hirugarren zatia kontu publikoen kontura joango dela.\nMinistroak aurreratu zuen datorren ostiralean proposamen zehatzak egingo dituela Ministroen Kontseilura, tarifa-defizita murrizten hasteko —argia jasoz lortutako diru-sarrerek ez dituztelako sistemaren kostu guztiak estaltzen—. Soriak esan zuen ezin zuela banaketa nola egingo den zehaztu eta, argiaren ordainagiria Gorenaren autoak ezartzen duela berretsi ondoren, AAT %5 eta %7 bitartean igoko dela adierazi zuen. Enpresa elektrikoek kostu arautuak murriztuko dituzte (banaketa, garraioa, energia berriztagarrietarako primak, etab.). izan ere, esan zuen, “denak ezin ditu diru-sarrerak handitu”.\nHiru hilean behin berrikusten den AAT bi osagairen batura da: bidesariak sektorearen kostu arautuak ordaintzen dituzte, Gobernuak finkatzen dituenak, eta Cesur izeneko enkanteetatik ateratzen den energiaren prezioa. Bigarren hiruhilekoan tarifaz hornitzeko joan den astean egindako enkantean, prezioak %3,7 eta %2,89 artean jaitsi ziren; doikuntza teknikoak egin ondoren, energiaren kostua %7 inguru jaitsiko da. Bidesariak behar adinako zenbatekoan ez gehitzeak —luzeraren erabiltzaile guztiek ordaintzen dituzte— sektorearen defizita areagotzen lagundu du; izan ere, defizit hori 3.000 milioi eurokoa izan behar da 2011n, eta 1.500 milioi eurokoa 2012an.\napirila igoera luz-eu precio-eu tarifa


Ikusle bat hil zen Gorlan, autoak jota - Bergara - Goiena.eus\nIkusle bat hil zen Gorlan, autoak jota\nA.G. 2006-06-12 10:25\nErmuko 50 urteko gizonezkoa bidea gurutzatzen ari zen probako Ford Sierra Cosworth autoak jo zuenean. Proba bertan behera geratu zen.\nGorlako Igoera zehaztutako orduan hasi zen, arratsaldeko lauretan. Ordu horretan entrenamenduko igoera egin zuten izena emanda zuten 62 pilotuek. Bostak eta laurdenetan hasi zuten lehen ekitaldia eta handik ordu laurdenera gertatu zen istripua.\nAitor Lazkanok gidatzen zuen 30 zenbakidun Ford Sierra Cosworth markako autoak, ikusle bat harrapatu zuen. Gorlako igoerak dituen 28 bihurguneetatik 26.ean gertatu zen. Berehala hurbildu ziren bertara DYAko anbulantziak. Istripuaren lekuan bertan biktima suspertzen ahalegindu ziren, baina zituen zauri larriak ikusita Debagoieneko ospitalera eraman zuten, eta bertan zendu zen.\nErtzaintzaren iturrien arabera, hildakoa 50 urteko gizonezkoa da J.C.G.O. inizialduna eta Ermuko bizilaguna.\nMenditik bueltan zetorrela, Gorlako igoera ikusten zeuden zaleengana hurreratu zen. Haiekin hitz egiten egon zen. "Bat-batean errepidera sartu zen. Bertan zeuden ikusleak oihuka hasi ziren errepidetik aldentzeko esanez. Une hartan autoa agertu zen; abiadura handiarekin zetorren. Gidariak autoa galgatu zuen arren, kolpea ikaragarria izan zen", adierazi zigun lekukoetako batek. 50 bat metrora bota zuen gizonezkoa. Ertzaintzaren Atestatu Unitatea ere hurbildu ziren istripua gertatu zen tokira lekukoekin hitz egiteko. Eta berehala ikerketa zabaldu zuten, istripuaren arrazoiak argitzeko asmoz. Ikusleen hitzak jaso zituzten, eta baita ikusle batek bere kamerarekin grabatutako irudiak ere. Gaueko 9ak aldera egin zuten alde handik.\nHori guztia gertatzen zen bitartean, ibilbidean zehar zeuden ikusleen artean egonezina nagusitu zen, DYAko anbulantzia eta ertzainak gora eta behera ikusita. Gainera, istripuaren inguruko askotariko bertsioak entzun ziren bertan; errepidean zeuden antolaketa taldeko kideek ere ez zuten azalpen garbirik ematen.\nAzkenean, arratsaldeko 7ak laurden gutxi aldera, igoerako zuzendariak proba bertan behera uztea erabaki zuen.


Ondare Zibila - Lesakako Udala\nArkitektura-ezaugarriak are dotoreago konbinatzen dira Matxikotenea etxean (Machicot-en etxea). XVII. mendeko eraikina da, eta badirudi Wellington dukeak han hartu zuela ostatu. Klasizismoaren zein he...\nMunuzenea etxeaz (27. zenbakia) eta Alzatebaita etxeaz (23. zenbakia) arituko gara. Munuzenea etxeak ageri duen armarriaren arabera, Hualde sendiari zegokion jauregia izan zen garai batean. Alz...\nOnin errekara hurbilduz gero, Abasenea etxea ikusiko dugu. Habe eta sarrera uzkurreko etxea da. Errotatxorinea etxean, berriz, armarria nabarmendu behar da; egurrezko arma-armarria da, eta etxeko�...\nOrtzantzenea etxearen ateburuan, burnizko eta harrizko seinale bat ageri da. Badirudi olagizonen batek erdietsitako burdin-lingote bat dela; hartatik ateratzen zuten arotzek lehengaia....\nAlbistur karrikako zubia gurutzaturik, "Eskol ttiki"ra eta Yoanderrenea jauregira ailegatzen gara. Jauregiak XVII. mendearen lehen erdialdeko ezaugarriak ditu. Hiru solairu ditu. Aitzinaldean, hiru hu...


hiru eskolak budismo\nBUDISMOAREN HIRU ESKOLA NAGUSIAK\nGure gogoaren egungo egoera aurreko ekintzek eragiten dutela erakusten du Budismoak. Hau beti da horrela, zernahi izate-erreinutan jaiotzen garelarik ere. Izate mota guztiak kausa eta efektu legearen ondorio gertatzen dira, hutsik egin gabe.\nGogoa ekintza guztien sorburua da. Gizabanakoaren jokabidea pentsamendu eta sinesmenean oinarritzen da.\nSamsara, betiereko sufrimendu egoera, beti agertuko da, gogoa ezjakintasunaren menpe dagoen bitartean. Hauxe da kontua; horrelaxe da, eta ez soilik Shakyamuni Budak esan zuelako.\nIrakaspen budistak ezjakintasunetik irteteko metodo dira. Kontuan izanik ezjakintasuna gogoaren egoera bat besterik ez dela, praktika budista argialdi egoera erdiesten saiatzen den gogoaren prozesu bat da. Prozesu honetan bi aldi daude: gauzak beren benetako errealitatean ikasi eta kontenplatzea, eta, ikertutakoaren ulermena lantzea, errealitate horretatik jasotako pertzepzioa zehatza izan dadin.\nBudaren izen tibetarra Sang-gye da; izen horrek argitzen du planteamendu hau. Sang-ek iratzarri esan nahi du, hau da, ezjakintasunaren ametsetik esnatzea. Esnatze hau, iluntasuna argitzen duen eguzkia bezalakoa da. Gye hitzak argialdiaren ezaugarriak adierazten ditu, hauek ezjakintasuna desagertu dela adierazteko agertzen eta hedatzen dira. Lore bat bere edertasun guztia hedatuz loratzen denean bezala.\nBudak hiru irakaskuntza maila eman zituen, Hiru Ibilgailuak edo Hiru Yanak izenekoak. Gizabanako bakoitzari dagokion maila bere ulermenaren araberakoa izango da.\nHiru eskola nagusi hauek helburu ezberdinak dituzte eta errealitatea erakusteko modu desberdinak.\nLehenengo eskolan, Shravakayanan, pentsamenduaren bi adar nagusiak Vaibashika eta Sautrantika dira. Biek erakusten dute izate baldintzatuaren arrazoia, gizabanakoa betiereko entitate iraunkorra delako sinesmen ezjakina dela.\nOkerreko ideia hau gainditzeko zenbait irakaspen ikasten dira. Irakaspen hauek azaltzen dute ni-ak ez duela esentziarik, hau da, substantziarik gabekoa eta irreala dela. Behin errealitatea ikusteko modu berri honen ulermen sakona lortuz gero, gizabanakoa horretara ohitzen da eta bere berezko osagai bihurtzen du. Horrela iristen da Shravakayanaren Arhat egoerara, planteamendu honetatik lor daitekeen mailarik gorena dena.\nBigarren eskola, Pratyekabuddhayana, haratago doa. Honen arabera, gizabanakoa bezala, gertakari guztiak, gauza guztiak, ez dira benetan existitzen diren entitateak, irudimenezkoak baizik, amets bateko irudiak diren bezalakoak. Shravakayanan bezala, bi garapen aldi daude: azterketa intelektuala eta, jarraian, errealitatea jasotzeko modu berri baten lanketa. Horrela lortzen da bigarren planteamendu honen gorenera.\nPraktikatzaileek beren esnatze prozesuan gertatzen diren hamabi aldiak kontenplatzen dituzte, oinarrizko ezagutza, ekintzak eta berauen karma, inkontzientearen ohiko jarraibideak, eta horrela hurrenez hurren. Aldi hauek alderantzizko ordenan ere kontenplatzen dituzte: hasi heriotzatik, zahartzaroa, jaiotza eta horrela, hurrenez hurren. Planteamendu honen helburua Pratyekabuddhayanaren Arhat egoera lortzea da. Egoera hau gizabanakoaren hustasunaren erabateko gauzatzea da eta baita kanpoko fenomenoen hustasunaren zati bat burutzea ere.\nHirugarren eskola, Mahayana, izaki sentikor ororenganako errukitasunaz mintzo da, eta gizabanakoaren eta gertaera guztien hustasunaz. Eskola honek erakusten du hamar paramiten praktika, fenomenoen ilauntasunaren pertzepzioaren ezagutzan oinarritzen dena.\nErrukitasuna eta hustasuna banaezinak direla irakasten du nagusiki tradizio honek. Kontua da, errukitasunak besteen ongizaterako lan egitera bultzatzen duela, eta hustasunaren pertzepzioak gogargituta egiteko aukera ematen du. Hustasunaren pertzepzio honek gogoaren benetako izaera gauzatzera eramaten gaitu. Mahayanaren arabera, gogoaren benetako izaera hori ezagupenaren eta hustasunaren batasuna da, ezagupena eta hustasuna kontzeptuzko gogoaren mugetatik aske egonik.\nPlanteamendu honetan, aurreko bietan bezala, praktika ikasketa prozesu batekin hasten da, eta bertan, garapen pertsonalaren oinarri bilakatzen da ulermen zuzena. Praktikatzaileak besteei on egiteko ahalegina egiten du, ulertuz, gertaera guztiak errealitate gabekoak eta irudimenekoak direla. Praktika ulermen horretan oinarritzen denean, praktikatzaileak ez du horregatik sari bat jasoko duen uste edo itxaropenik izango.\nMahayanaren ikuspuntua alderdi guztietatik ezagutzea oinarrizkoa da Buda egoera lortzea ahalbidetzen duten gogoaren egoerak lantzeko. Buda egoera: argialdia, gauzen benetako izaeraren ikuspegi sakona, hau da, gertaerek ez dutela benetako esentzia edo substantziarik. Halako hustasuna ez da hutsune soil bat. Aitzitik, berorren bitartez agertzen dira hiru kayak iratzartzearen ezaugarriak.\nHiru Ibilgailuen, erakusketa laburra da hau eta bertan Budaren irakaspen guztiak biltzen dira. Bide budistari ekin nahi dionak zehatz-mehatz ikasi behar ditu irakaspenak eta ondoren praktikan jarri. Budak esan zuen berak bidea erakuts zezakeela, baina argialdia lan pertsonalarekin soilik erdiesten dela.\n"Knowledge in Action"-en argitaratua, 3. alea, 1994. ["Karmapa International Buddhist Institute"-ko (KIBI) aldizkaria, New Delhi, India]


Basoko antzinako soilgune borobilak | Bizigiro | Berria\nBasoko antzinako soilgune borobilak\nMaiz oharkabean igarotzen diren arren, Euskal Herriko mendietan Behe Erdi Aroko milaka aztarna daude. Horiek urrunetik ikustea errazagoa da. Abereak bildu ahal izateko sortu ziren saroiak, basoen erdigunean sortutako biribilak, eta gaur egun oraindik asko ikus daitezke.\nOtxandio. Makoleta mendian dagoen saroia. Biribilaren barruan baserria eta landa zelaiak daudela ikus daiteke. BIRIBILAK MENDIETAN\nEtxetik mugitu ere egin gabe egin daiteke ariketa. Google Maps aplikazioa eskura izanez gero, bertara sartu eta sateliteko ikuspegia jarri ostean, Otxandioren (Bizkaia) bilaketa egin. Zooma apur bat txikitu, eta, herriaren ezkerraldean bila hasiz gero, basoetan zirkulu formako soilguneak topatu ahal izango dira. Antzeko ariketa egin daiteke Alonsotegin (Bizkaia), Aralarren, Gorbeian, Urnietan (Gipuzkoa) eta isurialde atlantikoko edozein menditan. Eta horietan guztietan soilgune borobilak topa daitezke. Iraganeko jarduera ekonomikoaren ondorengoak dira horiek guztiak, gaur eguneraino iritsi diren arrastoak. Saroi esaten zaie Gipuzkoan eta Nafarroan, korta Bizkaian eta Araban, eta ola Zuberoan: idatzizko historia abiatu zenetik dago horien testigantza. Hau da, XI. mendetik. XXI. mendeko teknologiaren bidez, ordea, iraganeko zirkulu horiek bistaratu daitezke.\nUztailaz geroztik saroien inguruko erakusketa bat jarrita dago Gernika-Lumoko (Bizkaia) Euskal Herria Museoan, eta joan den astean egindako jardunaldietan ere gaia landu zuten aditu ugarik. Biribilak mendietan izena du erakusketak, urtarrilera arte dago zabalik, eta Daniel Rementeria komisarioak Urdaibaiko mendietan egindako ikerketa du abiapuntu. «Lurraldea antolatzeko modu bat da, eta espazioa ulertzeko era irudikatzen dutela ere esan daiteke». Funtsean, ganadua babesean edukitzeko soilguneak ziren saroiak, baina horien funtzioa eta izaera ulertzeko hainbat mende egin behar da atzera. Erdi Aroko gizartearen funtzionamendua ulertu behar da saroien beharra ulertzeko.\nLuis Mari Zaldua Etxabe Euskal Filologian doktoreak hogei urte daramatza Hego Euskal Herriko saroiak ikertzen, eta 2.000 inguru dauzka dokumentatuta. XI. mendeko garaian kokatu du bere burua: «Erdi Aro berantiarreko lehen gizaldietako ekonomia, neurri handi batean, abeltzaintzan oinarritzen zen; batez ere, behien zaintzan. Jarduera horretarako saroiak sistemaren oinarriak ziren». Orreagako, Iruñeko eta Ziortzako monasterioek azienda handiak zituzten, eta horiek bazka zezaten saroi ugari zeuzkaten euren jabetzan.\nIzan ere, garai hartako abeltzaintza eguzki arteko sisteman oinarritzen zen. Hau da, lur komunaletan edonongo abereek bazka ez zezaten hartzen zen neurrian. Sistema horren arabera, aziendak lur horietan egoteko aukera zeukaten eguzkia irten eta sartu arteko denbora tartean, baina iluntzerako ganadua bildu egin behar zen. Eta hain zuzen horretarako ziren saroiak, eguzkia sartu eta atera arteko tartean azienda mendian bertan eduki ahal izateko. Saroi batzuk komunalak ziren, eta beste asko monasterioen eskuduntzakoak ziren.\nFinean, mendian bazkatzen zeuden animaliak biltzeko gune horiek «eskubideak» zirela dio Zaldua Etxabek. «Horien balioa ez da hainbeste saroian bazkatzearena, bertatik abiatuta inguru guztira mugitzeko aukera izatea baizik». Hau da, eguzkia atera bezain pronto azienda inguruko larreetara eramateko azkartasunagatik zuen balioa saroiak garai hartako gizartean. Eta horregatik dio Rementeriak lurraldea antolatzeko sistema zaharrenetakoa izan daitekeela.\nMonasterio horien jabetzako aziendek, ordea, udako bazkalekuetatik negukoetara mugitu behar zuten, eta bide hori egiteko baliabide egokiak ziren saroiak. «Sare oso bat zeukaten monasterio horiek, eta, horiei esker, Pirinioetatik Gipuzkoara edo Bizkaira transhumantzia egiteko aukera zeukaten». Hala azaldu du Alvaro Aragon EHUko Historian doktoreak. Abereak saroiez saroi eramaten zituzten, eta horrek bide hori errazten ziela dio. Arrazoi horiengatik bakarrik irudika daiteke, beraz, mendiko soilgune biribil horiek zuten garrantzia.\nJabetza eta funtzio aldaketa\nMendeak aurrera joan ahala, ordea, saroi horien funtzioa aldatuz joan zen. «Garaian garaiko gizarteen beharretara egokituz joan ziren saroi horiek», azaldu du Iosu Etxezarraga Historian doktore eta arkeologoak. Hainbat saroitako indusketak egin izan ditu, eta garai ezberdinetako jardueraren araberako aztarnak topatu izan ditu horietan. XV. mendetik aurrera, esaterako, saroiak animalien babestoki baziren ere, horietako askoren izaera aldatzen hasi zen: «Saroiek errentagarritasuna galdu zuten nonbait, eta monasterioek lur horiek saldu edo errentan jarri zituzten; ez hori bakarrik, saroi horietako batzuetan baserriak eraikitzen hasi ziren, eta, horrela, azienda bertan edukitzeaz gain, lurra lantzeko aukera ere bazuten bertako biztanleek». Horrela uler daitezke, beraz, Euskal Herriko mendi urrun batzuetan dauden baserrien kokalekuak.\nBaina garai horretan behien abeltzaintzak indarra galdu zuen, eta beste lehengai batek hartu zuen balioa: burdinak. Hala azaldu du Zaldua Etxabek: «Burdingintzak garrantzi handia hartu zuen, eta horrek sekulako egur premia ekarri zuen, ikatz asko behar baitzen burdinoletarako». Eta saroi askotan, horregatik, pagoak edo hariztiak landatu ziren, baina oraindik zirkulu forma horiei eusten. Hala ere, mendeek aurrera egin ahala, pixkanaka saroi horiek herritar arrunten eskuetara igaro ziren, eta ez ziren monasterioen edo jauntxoen eskuetan bakarrik egongo.\nAbeltzaintzarako erabilera hori galduz joan zen, eta basoen ustiaketara bideratzen hasi ziren saroiak, baina burdinolen eraginez basogabetze prozesu bat iritsi zen Euskal Herriko mendietara. Horrek ardien abeltzaintza bultzatu zuen, larre gehiago zeudelako, eta, horren eraginez, txabolak eraikitzen hasi ziren saroietan: «eraikin egonkorragoak», Zaldua Etxaberen arabera. Izan ere, iraganeko erabilera behin-behinekoa zen heinean, artaldeekin egonkorragoa zen. Horrela topa daitezke Aralarreko edo Gorbeialdeko saroietan artzainen txabolak.\nAhaztuz doan ondarea\nMendietako borobil formako lursailen historia luzea da Euskal Herrian. Lehen aipamenak XI. mendekoak badira ere, litekeena da lehenagotik ere horiek erabili izana. Etxezarragaren arabera, «saroiak mendiaren ustiapena antolatzeko erabili dira». Garai batean, abeltzainek zituzten beharretara egokitu ziren lursail horiek, eta horren ondorio dira saroiak. Testuinguruak aldatu ahala aldatu dira horien funtzioak, eta gaur egun mendiko beste lursail batzuek bezala funtzionatzen dute; besteak beste, saroi izandako askotan pinuak daude landatuta. Hala ere, oraindik leku batzuetan biribil forma horrek irauten du. «Beste era bateko ondarea sortu dute, eta aztarna bat dela esan daiteke; paisaia bat sortu dute, eta ondare moduan oso esanguratsua da», Etxezarragaren ustez.\nNolanahi ere, Zaldua Etxabek esan du egun oraindik badela saroien kultura bizirik mantentzen den lekurik. «Sistemaren funtsa nahiko ahulduta eta desagertuta dago, baina badaude salbuespenak eta kasuak, biribil forma mantentzen dutenak, eta bertakoek badakitena zergatik duten itxura hori». Zirkuluaren erdian mugarri bat baitago, eta bertatik abiatzen da konpas baten moduan saroiaren kanpoko muga. «Hori badakien jendea baldin badago ere, esango nuke desagertzear dagoen kultura bat dela». Hala ere, gaur egun oraindik forma zirkular horiek airetik ikus daitezke. Mila urte inguru dituzten formak dira, eta mendian jarduera ekonomikoa modu ezberdinetan egin izan dela adierazten duen lekukoak dira lursail horiek. Horregatik dio Etxezarragak ondare ere badirela.


2016/2017 Denboraldiko Gernika Bizkaia taldeak helburu handien bila lehiatzeko osagai guztiak ditu | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak » 2016/2017 Denboraldiko Gernika Bizkaia taldeak helburu handien bila...\nFEB lehiaketetan arituko direnen artean, bere jokalarien zerrenda, aurreratuen duten taldeen artean dugu Gernika KESB. Hirugarren denboraldia izango da Emakumezkoen Ligan Gernikarrentzat, Bizkaiko jokalariengatik apustu garbia egin dutelarik,3 guztira. Taldean beste bi jokalari Euskaldun ere izango dira, Naiara Diez eta Maria Asurmendi.\n7 jokalari berrien fitxaketak jakinarazi eta gero, esan daiteke Mario Lopezek 2016/17 denboraldirako taldea ia itxita duela.Jokalarien zerrenda zarratzeko 2 jokalari gehiago fitxatzea espero du taldeak,printzipioz extrakomunitarioak izango direnak, baina momentuz Gernika Bizkaia taldeak helburu handien bila lehiatuko dela ematen du.\nGerardo Candinak zuzentzen duen taldeak,Izaskun Garcia eta Yaiza Lazaro jokalari bizkaitarren berriztapen garrantzitsuen berri eman du, Joko antolatzaileak eta Pibotak Emakumezkoen Ligan bere tokia dutela erakutsi dute. Naiara Diez kapitainak laugarren denboraldia egingo du talde Gernikarrean, estatuko saskibaloiko mailarik gorenean bere estatistikarik onena sinatu eta gero.\nNobedadeei dagokionez, Gracia Alonso De Armiño Bilbotarrarena nabarmendu behar dugu, Berrio Otxoa taldean hezitako hegaleko pibota. Ibaizabal taldean aritu zen denboraldi batez , ostean Estatu Batuetara joan zen, West High School (Knoxville, Tennessee) taldera, bertan hezteko asmoz. Beste lau urte egin zituen Freed-Hardeman Univertity (HENDERSON, Tennessee) taldean, non 10 puntuko eta 8,5 erreboteko batez bestekoarekin bukatu zuen. Europara eginiko itzuleran Suediara joan zen, Mark Basket taldean egin zuen azken denboraldia bate-bestez 31 minutu jokatuz,14.6 puntu, 9.7 errebote, 1.9 asistentzia eta 2 lapurreta eginez.\nBizkaiko Irlandesas taldean bere kirol ibilbideko lehen partidak jokatu zituen Maria Asurmendi Nafarraren fitxaketa ere jakinarazi du Talde Gernikarrak. Iazko denboraldian Kopa eta Liga irabazi zituen, biak talde ezberdinekin, Conquero eta Perfumerias Avenida urrenez urren. Talde Gernikarrari segurtasuna eta kalitate handia emango dion jokalaria da.\nBoskote Euskaldun honetaz aparte, Emakumezkoen ligan esperientzia eta kalitate handia erakutsi duten jokalariak fitxatu dituzte. Espainiarekin internazionala den Maria Piña, saskiaren inguruko postuetan joka dezakeen hegalekoa, Conquero taldearekin Kopa irabazi eta denboraldia Frantziako Angers taldearekin bukatu eta gero dator Gernikara.\nBeste aurpegi berri bat Sandra Pirsic dugu. Sloveniarra taldeko jokalaririk altuena izango da bere 195 zentimetrorekin. LF-ko talde ezberdinetan jokatu du, azkena Zamarat taldean.\nZazpi izen hauekin, Gernika Bizkaia Taldeak lehiaketako postu altuengatik borrokan aritzeko osagai guztiak izango ditu.\nBizkaiko Saskibaloiaren XII. Galaren Bideoa Hurrengo sarrera :


Argia ahanzturaren zakuari - Gipuzkoako Hitza\n2019, martxoak 22 Albisteak, Asteko Gaiak, gipuzkoa, Politika 548\nEz dugu etsiko. Pasaiako badian egin zuten sarraskiak behar duen errekonozimendua eta aitortza jaso bitartean, tinko jarraituko dugu lanean”. Rafael Delas Txapas, Jose Mari Izura Pelu, Pedro Mari Isart Pelitxo eta Dioni Aizpuru Kurro-ren senideek aste honetan bertan egindako adierazpenak dira. Azken 35 urteetako balantzea egiteko eta urteurrenaren harira antolatutako ekitaldien berri emateko agerraldia egin zuten herenegun, Azpeitian, lau gazteen senitartekoek eta Pasaia Argitu taldeak. Argia da mezua: sufrimendu guztiek merezi dute aitortza eta erreparazioa, “salbuespenik gabe”.\nEuskal Herriko gatazka politikoa milaka familiarentzat “tragedia handia” izan dela azaldu dute Komando Autonomo Antikapitalistetako lau kideen senideek, baina aurrera begira jarri dira aldi berean. Euskal gizartea bakea, bizikidetza eta normalizazio politikoa lortzeko bidean “une erabakigarri batean” dagoela diote, eta aurrera egiteko ezinbesteko baldintza bat bete behar dela: “Tragedia hori aitortu, onartu eta erreparatu beharra dago. Kasu bat bera ere ezin da geratu ahanzturaren zakuan zokoratuta”.\nDatuak mahai gainean\nAlde bateko zein besteko biktimen aitortza eskatzen dute, eta giza eskubideen urraketa guzti-guztien inguruko kontakizuna osatzea. “Gaur egun, kontakizun eta gertaera horietako batzuk bakarrik nabarmentzen dira, eta beste batzuk, ukatu, ezkutatu eta minimizatu”. Egoera hori gainditu egin behar dela diote, eta hainbat datu jarri dituzte mahai gainean, ezberdintasun horren erakusgarri. 216 dira 1960tik aurrera, polizia indarrek eragindako heriotzak; gerra zikinak hildakoak, 78; salbuespenezko neurri politikoen aplikazioaren eraginez hildakoak, 63; eta eraso faxista edo eskuin muturrekoetan hildakoak, lau. 364 hildako horien artetik, 82k baino ez dute jaso nolabaiteko aitortza ofizialen bat; alegia, %22,5ek.\nEgiari Zor fundazioak “Espainiako eta Frantziako estatuek praktikara eramandako biolentzien” ondorioei buruz egindako ikerketatik ateratako datuak dira, eta horrek gabezia bat agerian uzten duela diote Pasaiako sarraskian hildakoen senitartekoek: “Lan asko dugu oraindik itzalean dauden gertaera guztiak argitara ekartzeko”.\nJustizia administrazioaren aldetik ezer gutxi espero dute, ordea. Esperientziak hala erakutsi die 35 urteotako ibilbidean. “Justizia administrazioak inoiz ez ditu ikertu hainbat gertaera, ez ditu bideratu sumarioak edo zigortu errudunak, ez lehen eta ez orain”. Nabarmendu dute ezer gutxi espero daitekeela bide horretatik. “Argi daukagu zaila izango dela Espainiako Justizia Administrazioaren aurrean tratu berdintasuna lortzea. Gure azalean frogatu dugu hori”. Horregatik, ezinbesteko ikusten dute egia ezartzeko mekanismo eta batzordeek egin beharreko lana.\nJustiziaren ateak, itxita\nEspainiako Poliziak egindako segada hartan jazotakoaren egia Joseba Merinoren —segadatik bizirik irten zen komandokide bakarra— eta Rosa Jimenoren —segada egiteko amu gisa erabili zutena— ahotik jaso dute lau gazteen senideek eta euskal gizarteak. “Urte luze hauetan”, berriz, ezinezkoa egin zaie egia judiziala ezagutzea eta aitortzea, horretan “gogotik” saiatu diren arren.\nEspainiako Estatuko bide judizial guztiak probatu dituzte, eta, kasuari argia emango dion froga berririk azaltzen ez den bitartean, kasua artxibatuta dago. Espainiako Auzitegi Konstituzionaleraino iritsi ziren Azpeitiko Udala ordezkatzen zuen herri akusazioa —azpeitiarrak ziren Isart eta Aizpuru— eta akusazio partikularra; eta hark atea itxi ostean, Giza Eskubideen Europako Auzitegian aurkeztu zuten Espainiako Erreinuaren kontrako salaketa: bizitza eskubidea urratzeagatik eta gertakariak behar bezala ez ikertzeagatik. Justu orain dela urtebete jakin zen, 34. urteurrenaren atarian, Estrasburgok ez zuela salaketa tramiterako onartu.\nKasua 2016 arte egon zen Gipuzkoako Lurralde Auzitegiko Instrukzio Epaitegian. Akusazio partikularrak eta Azpeitiko Udala ordezkatzen zuen herri akusazioak hainbat ahalegin egin zituzten kasuak aurrera egin zezan, baina epaitegiek ez zuten ia inoiz onartu haiek eskatutako frogarik: polizien identifikazio saioak, autopsia osagarriak, gertaerak berreraikitzeko saioak, froga balistikoak…\nEta 2016ko azaroan behin betiko artxibatzea erabaki zuen epaileak. “Artxibatzeko autoan ‘hilketa zantzuak’ daudela aitortzen bazuten ere, urte hauetan guztietan ezer gutxi egin dute erantzuleak identifikatzeko eta zigortzeko”, salatu dute senideek. Hain zuzen ere, hori izan zen kasua artxibatzeko arrazoia: erantzuleak topatzeko eta parte hartu zuten poliziak identifikatzeko ezintasuna.\nBide judiziala itxita ere, senideek behin eta berriro nabarmendu dute ez dutela etsiko. Hala, Nazio Batuen Erakundera joatea aztertzen ari dira.\nArgitu gabekoak gogoan\nPasai Donibaneko sarraskiaren urteurreneko ekitaldietan urtero oroitu dituzte Espainiako Poliziak tiroz josita hildako lau gazteak. Aurten, baina, berezia izatea nahi dute senideek. “Estatu indarkeria jasan duten hainbat kasu mahai gainera ekarri eta ezkutatu nahi duten sufrimendu guztia azaleratu nahi dugu”. Hala, bihar, 19:00etan, Azpeitiko Azoka plazan egingo duten ekitaldian inoiz aitortza ofizialik izan ez duten hainbat hildakoren senitartekoek parte hartuko dute: Txiki eta Otaegirenek, Gasteizen 1976ko martxoaren 3an hildakoenek, 1978ko sanferminetan hildako German Rodriguezenek, hil arte torturatutako Joxe Arregirenek, Ramon Oñederra Kattu GALek bere gain hartutako lehen hildakoarenek, Josu Muguruzarenek eta Jose Miguel Etxeberria Naparra-renek. Horrez gain, urteurrena gaur denez, lore eskaintza egingo dute, 19:00etan, Enparanen.


Berenjenazko San Jakoboa | Consumer\n2 ud de berenjenak\n65 g de york urdaiazpiko\n65 g de gazta xerratan\n2 ud de arrautza-irinetan pasatzeko arrautzak\n50 g de arrautza-irin egiteko irina\n125 g de Bizkaiko saltsa\nBerenjenak zentimetro bateko lodiera duen luzetarako xaflatan moztu eta moztu, pixka bat irten eta sareta baten gainean utzi, zuku mikatza askatu, garbitu eta lehortu dezaten.\nBerenjenazko san jakoboak prestatzeko, gainazal leuna behar dugu. Berenjena-xafla bat, gazta-tamaina bereko beste bat, urdaiazpiko-geruza bat, gazta bat eta beste berenjena-xafla batekin amaituko dugu. Horrela, berenjena, urdaiazpiko eta gazta ogitarteko bat eratuko dugu.\nBerenjenaren ogitarteko hauek irina eta irabiatutako arrautza egiten ditugu, eta zartaginean frijitu olio bero askorekin. Bi aldeetatik gorritu ondoren, sukaldeko papera duen erretilu batera ateratzen ditugu, frijitzeko olioa kentzeko. Etxeko saltsa batean zerbitzatu, Bizkaiko saltsa edo tomate-saltsa izan.\nBerenjena elikagai bat da organismoarentzat, kaltzio-, burdin, zuntz, iodo, magnesio, sodio eta A, B7, B9 eta C bitaminak dituena. Urdaiazpiko york eta gaztarekin prestatzen da. Urdaiazpikoak elikagai ugari ematen ditu, besteak beste burdina, zinka, potasioa, fosforoa eta magnesioa. Gainera, B multzoko bitamina-iturri da, eta garrantzitsuak dira gure muskuluentzat eta immunitate-sistemarentzat. Gantz gutxikoa da, baina kolesteroletik kanpo dago. Zapore handia du gazta honek: kaltzioa, magnesioa, fosforoa eta A, B eta D bitaminak. Osagaiak irinetan eta arrautzan arrautza-irinetan botatzen dira, eta horrek azken kaloriak eta gantz kopurua gehitzen ditu. Hala ere, neurriz jan daiteke.


Hondamendi nuklearra: egia jakitea\n2018ko urtarrilaren 18a, osteguna | Ordua Euskal Herrian 10:56:14\nMartxoaren 11ko seismoak eta ondorengo tsunamiak kalteturiko Fukushimako zentral nuklearren egoera bizkor ari da aldatzen. Egunero harritzen gaituzte albiste berriekin, eta horien benetako eragina zein den ez dakigu, ezta hondamendi nuklear horren sorburua eta ondorioak zein diren ere. Nahikoa da esatea, 2 eta 4 erreaktoreetan izandako leherketek material erradioaktiboa isuri zutela kanpora, eta laino hori ez dela soilik Tokion nabaritu, baita kontinente asiarretik urrunagoko lekuetan ere. Gertakariaren larritasuna lainoa sakabanatu –eta erradioaktibitatea murriztu– ala horrela mantentzearen baitan dago. Azkeneko aukerak herritarren osasunari gehiago eragingo lioke, osasunarentzako arriskuak bistakoak dira: azaleko erredura eta alterazioak, kataratak eta agian itsutasuna, hezur muinean lesioak, abortuak eta malformazioak izateko aukera, globulu zurien eta plaketen linfomak, minbizia, eta abar.\nBeharrezkoa da autoritateek, ez soilik japoniarrek, baita munduko erakundeek eta batez ere aditu independenteek ere, egia esatea gertatu denari buruz, eta azaltzea zein izango diren hondamendiaren –nuklearra izan edo bestela izan– ondorio zehatzak japoniarrentzat eta gizateriarentzat, bai berehalakoak, eta baita epe motzekoak, erdikoak eta luzera begirakoak ere. Nuklearren aldeko lobbyek negozioa egiten segitu nahi dute, hala nola beren terminal mediatikoek eta gobernuek ere, eta jadanik ari dira ezbeharrari garrantzia kentzen eta soluzioa mugatzen zentral nuklearren segurtasuna handitzera. Zer nahi dugu, seguruagoa baina gaur egun garestiagoa den energia berriztagarria, edo merkeagoa baina arriskutsuagoa den energia nuklearra? Herrialde bakoitzak, Euskal Herriak ere bai, erreferendumean erabaki beharko luke.\n2015-08-02 | Joxerra Aizpurua\nArnold Gundersen ingeniari nuklearrak Fukushimaz dituen iritziak behin baino gehiagotan jaso ditugu zientziari buruzko atal honetan. Fukushimako leherketaz ia inork hitz egiten ez duen honetan, Gundersenek hitz gutxitan laburbildu du hango egoera.\nBatetik, ingeniari estatubatuarrak gogorarazi du zentraleko 1, 2 eta 3 unitateak kalte izugarriak jasan zituztela eta egun zuloz beteta daudela. Zulo horietatik etenik gabe ari da ura isurtzen eta lurrazpiko urekin nahasten. Ur kutsatuaren zati... [+]\n2015-06-28 | Joxerra Aizpurua\nGero eta informazio gutxiago heltzen zaigu Fukushimako zentral nuklearraren egoeraz. Berriki, hainbat kazetariri inguruko menditxo batetik zentrala ikusteko aukera eman diete; aldi berean, TEPCO enpresa kudeatzaileko teknikarien azalpenak jaso dituzte.\nKazetariei emandako informazioaren arabera, zentralean 10.000 langiletik gora ari dira garbiketa eta kontrol lanetan. Sei guneetako batean txapela edo estalkia jarri nahian dabiltza; etenik gabe gune horietako bihotzetara ura botatzen... [+]\n2015-03-29 | Joxerra Aizpurua\nMartxoaren 11n lau urte igaro ziren Fukushimako zentrala lehertu zenetik eta, dagoeneko, hango berrien jarioa ez da aurreko urteetakoa bezain emankorra. Oraingoan, zientziari eskainitako atal honetan, gogora ekarri nahi ditugu Txernobyl eta Fukushimaren eragin eremuan bizi diren 42 milioi pertsonak eta beste izaki bizidunak. Neurri handiagoan edo txikiagoan erradioaktibitatearen menpe dagoen lurraldea 20.000 kilometro koadrotik gorakoa da bi gune horietan.\nBertako pertsona, animalia eta... [+]


Txikipedia:Urdiaingo jentilak - Wikipedia, entziklopedia askea.\nJentilak euskal mitologiako pertsonaia ezagunak dira. Jentilak Urdiainen igerilekuko ondoko haitzetan bizi dira, adibidez "jentilen sukaldea", "laieneko haitza" eta "saraberen haitza"\nJentilek kondaira eta herri-ipuin askotan agertzen diren, bereiziki umeentzako ipuinetan.\nAspaldiko sinesteen arabera, jentilak txarrak edo onak izan dira, gazteak edo zaharrak. Jentilak ere gizonak edo emakumeak izan daitezke. Jentil hitza ez du genero bati buruz hitz egiten, ordea gehienetan ipuinetan, jentilak gizonezkoak izaten dira, hala ere Urdiaingo kondaira gehienek jentil emakumezkoak izan dira.\nUrdiainen aparte jentil gehio bizi dira Euskal herri inguruan, adibidez, ataun, Ondarroa, Zumarraga, Oñati....\n1 Nolakoak dira jentilak?\n2 Nondik dator jentil hitza?\n3 Jentilak eta historia\n4 Ba al dago jentilik gaur egun?\nNolakoak dira jentilak?[aldatu | aldatu iturburu kodea]\nJentilak oso handiak dira, bere gorputza ilez beteta dauzkate eta distantzia askotara ikus ditzazkegu.\nNondik dator jentil hitza?[aldatu | aldatu iturburu kodea]\nJentil hitza, "jentil handia" esan nahi du Urdiainen. Hala ere, Urdiaingo herritarrei jentila bezala ezagutzen zaie.\nJentilak eta historia[aldatu | aldatu iturburu kodea]\nJentilak inoiz ez ziren kristauak, ezta ez zuten zerikusirik elizarekin, beraiek ateoak ziren. Aspaldi, leku askotako jendeak monstruo txar bezela hartzen zuten, halaere, Urdiainen ontzat bezela hartzen zuten, jentilek asko laguntzen zutelako. Hortako kondaira asko daude.\nBa al dago jentilik gaur egun?[aldatu | aldatu iturburu kodea]\nGaur egun, gu dakigula ez dago jentilik arrastorik, baina, jende askok sinesten du oraindik jentil batzuk daudela menditik bizitzen.\nUrdiaingo jentilen kondaira asko daude, hoietatik bi dira gehien entzuten direnak.\n"Bazen behin, duela urte asko, jentil emakume bat zetozela haitzatik herriraino, esku batean bere umea zekarren eta beste eskuan ontzi bat, herrira ailegatu zenean herrikoek galdetu zion ea atsedenik hartu zuenik bidean eta jentila erantzun zion ea zer den atsedena, hori da ta, beraiek hain handiak direla ez dute behar atsedenik ezta ezer, ez ziren nekatzen."\n"Duela asko jentil emakume bat bere hanka bat laieneko haitzan jarri zuen eta bere beste hanka saraberen haitzan, han bertan txisa egiten hasi zen eta horrela sortu zen leze bat."\nOrriaren azken aldaketa: 15 urtarrila 2020, 09:02.


Zapatukide: Culture & Sport- Lauaxeta Ikastola\nZAPATUKIDE LAUAXETAN (Culture & Sport) programa berri bat da larunbat goizetarako, 2021-2022 ikasturte berriari begira. Programa Haur eta Lehen Hezkuntzako ikasleei eta haien familiei zuzenduta dago. Programa honen helburua da jarduera berriak ezagutaraztea eta egungo murrizketei eutsiz gero eskola-kirolik eza ordezkatzea.\nJardueren egutegia, ordutegia eta izena emateko prozesua irailetik aurrera jakinaraziko dira. Hona hemen topatuko dituzuen jardueretako batzuk: Eskupilota, yoga, zumba, xakea, judoa... zientzia jarduerez eta birziklatutako materialarekin egindako tailerrez gain.\nInformazio gehiago lauaxeta@educalia.biz helbidean edo 678 845 887 zenbakian (Zohartze Telleria - Koordinatzailea).


Bost aitorpen mezu Imanol Lazkanori, oholtzatik | Kultura | Berria\nBost aitorpen mezu Imanol Lazkanori, oholtzatik\nSebastian Lizaso, Andoni Egaña, Xabier Amuriza, Maialen Lujanbio eta Amets Arzallus hilaren 29an Goierriko Bertso Eskolak egingo omenaldian izango dira Ordizian (Gipuzkoa). Lazkanok bertsolaritzari egin dion ekarpenik handiena zein izan den azaldu dute bost bertsolariek 'Gipuzkoako Hitza'-n.\nEskeine Legorburu / Gipuzkoako Hitza -\n2012ko abenduak 22 15:20\nZubigintzan artista izan delako, bertso munduari egindako ekarpena handia izan delako eta plazaz plaza aritzeari utziko diolako, omenaldia egingo diote datorren larunbatean Imanol Lazkano bertsolari azpeitiarrari. Goierriko Bertso Eskolak antolatuta, Ordizian izango da saioa —18:00etan, Majori kiroldegian—.\nEtzi Azpeitian egingo duen kantaldia izango da Lazkanok jendaurrean egingo duen azkena, ia urtebete inguru esan baitzuen plazaz plaza bertsotan aritzeari utziko ziola. Urte askoan bertsolari erreferentea izan da, eta ez bakarrik plazan, Bertsozale Elkartean lehendakari gisa egindako lana ere handia izan baita.\nIbilbide horri guztiari aitorpena egiteko saioa izango da Ordiziakoa, eta hainbat bertsolari igoko dira oholtzara, batzuk bat-batean aritzera eta beste batzuk bestelako bertsoaldietan. Sebastian Lizaso, Andoni Egaña, Xabier Amuriza, Maialen Lujanbio eta Amets Arzallus ariko dira bat-batean. Haien ustez Lazkanok bertsolaritzari egin dion ekarpenik handiena zein izan den azaldu dute bost bertsolariek.\n"Zulo guztiak oso ondo bete izan ditu, eta alde horretatik eskertzen diot"\n"Ni hasi nintzen garaian, 80. urtean edo, plazaz plaza zebilen sasoiko bertsolari onenetakoa zen, onena ez bazen, eta txunditzen ninduen bertsoa egiteko bere moduak". Egañaren ustez, bertsoa beti "mimo handiz" kantatu du Lazkanok: "Gauzak modu batera edo bestera esan, ez zitzaion berdin, eta bertsoa betetzen batez ere oso ona izan da, bertsoa osatzeko garaian. Batez ere lehen bi-hiru puntuak kargatzen saiatzen da, eta ez du arinkeriazko punturik botatzen".\nLagun ere egin ziren denborarekin Egaña eta Lazkano, "bai plazetan eta bai elkarteko bileretan", eta bietan egindako elkarlanaren emaitzatik osatu da harremana. Lazkano bertsolaria ezagutu du Egañak, eta miretsi ere egiten du. "Baita Imanol pertsona ere, besteekiko beti daukan jarrera batez ere". Belaunaldien artean "porlan lana egin duena" izan da Lazkano Egañarentzat: "Zulo guztiak oso ondo bete izan ditu, eta alde horretatik eskertzen diot".\nZubigintza horretan egin duen lana nabarmendu du zarauztarrak, Lazkano bera baino 20-25 bat urte gazteagoak diren bertsolariekin eta hurrengo belaunaldiekin beti izan baitu harremana. "Beti ikusi izan dut eskolarteko txapelketan epaile eta halako lanetan, bera baino 50 urte gazteagoak zirenak epaitzen, babesa ematen, oholtzatik jaisterakoan animoak ematen...".\nSEBASTIAN LIZASO (bertsolaria)\n"Bertsolaritza baserritik hiritartzeko bidean katebegi garrantzitsua izan da"\nSebastian Lizasoren ustez, omenaldiko leloak —Zubigintzan artista— garbi esaten du Lazkanok ondo asmatu duela "bertsolaritza baserritik hiritartzeko bide horretan, eta oso katebegi garrantzitsua izan dela". Lizasok azaldu dunez, Inazio Eizmendi Basarri bertsolaria hasi zen baserri girotik antzokirako pausoa ematen, "baina orduan oraindik nagusi ziren baserri giroko plazako bertso saioak, eta Imanol izan da plazatik hiritartzean, bertsolaritza urbanorako bidean, basotik porlanerako bide horretan ekarpenik handiena egin duena".\nElkarteko lehendakari gisa egindako urte luzeetan ere bide horretan ahalegin handia egin duela azaldu du Lizasok; "eta jakin du bertsolari handi (Uztapide, Basarri...) haiengandik jaso zuena guri transmititzen, bertsoaren bertsio modernizatua ekartzen".\nAzpeitiarraren ustez, "bere garaian bertsolari erreferentea" izan zen Lazkano; "bertsoarekin itsua izan da, asko eskaini dio bertsolaritzari, eta bertsoa iritsi den lekura iritsi da gauza guztien gainetik bertsoa zeukalako". Lazkanok urte askoan bertsotarako afizio ikaragarria izan duela azpimarratu du Lizasok, eta "afizio horren poderioz erreferentea izatea lortu duela".\n"Izen erreferentziala izan da, bai bertsolarientzat eta baita elkartearentzat ere"\n"Erantzun bakarrean zaila da horren ibilbide luzea laburtzea, baina nik Imanol Lazkanoren izaeran pare bat arlo bereiztuko nituzke". Bertsolari moduan eta Bertsozale Elkarteko lehendakari gisa egindako lana bereizi ditu Xabier Amurizak.\n"Lazkano, aspalditik, beti puntan ibili den bertsolaria da, bertsolari plazetan, bat-batean eta txapelketetan". Bertsolari "handia" izan da, Amurizarentzat, "ez bakarrik ibilbide luzeagatik, bere inprobisatzeko moduagatik eta kalitateagatik ere bai. Eskola klasikoaren irudirik aurreratuenetakoa bera izan da". Bertsolaritza klasikotik etorri arren belaunaldi berrietara egokitu izana azpimarratu du Amurizak.\n"Kontalari moduan, saioetan eta saioaren ondoren Lazkano artista ikaragarria izan da, ipuinak, kontakizunak, pasadizoak, gertakariak... kontatzen. Jartzailea ere handia izan da" Lazkano, Amurizaren ustez, eta Andoni Egaña ere bat dator horretan.\nAntolatzaile moduan Euskal Herriko Bertsozale Elkartean urteetan egin duen lanari buruz, "oso ondo egin duen lan bat" izan dela dio Amurizak. "Izen erreferentzial bat da, bai bertsolarientzat, bai elkartearentzat eta bai elkarteak izan dituen kanpo harreman guztietan". "Lazkanorekin, elkartea hazi eta garatu egin da, eta bide horretan etorri da azken urteetaraino". Amurizarentzat, "figura klabea" izan da Bertsozale Elkartearen sortze eta eboluzio guztian, eta, hain zuzen, Ordiziako omenaldia ere bide horretan antolatu dutela zehaztu du, "egin duen lan hori aitortzeko".\nLazkanok ipini duen "sua eta pasioa" nabarmendu du Amurizak. "Militantzia guztia ondo egiten eta eramaten jakin du, presidente gidari izaten jakin du; eta nolako konpromisoarekin, nolako gaitasunarekin, elegantziarekin egin dituen gauzak. Eta nola eraman duen kargu hori, bai barruan eta bai kanpoan". Hori da Amurizak Lazkanori egiten dion aitorpena.\n"Bertsoaren transmisioaren balioa guri helarazi diguten bertsolarietako bat izan da"\nLazkanoren bertso ibilbidearen kronologiari begiratuta, "oso berandu" iritsi da bertso plazara Amets Arzallus; harekin plaza batzuetan aritu da, baina gehiago ezagutu du Lazkano Bertsozale Elkarteko lehendakari gisa. Baina Arzallusek bertsozale gisa baditu gogoan azpeitiarrak bertsogintzari utzitako hainbat ale: "Adibidez, eta bereziki, Joxe Agirrerekin puntuka egiten zituen saioak. Halako printzak dauzkat gogoan".\nLazkanok "bertsoaren transmisioan egin duen lana" azpimarratu du Arzallusek; "eta norbere ekarpen pertsonala baino ikuspegi iraunkorrago batekin, besteenganako harremanean eta eraginean, eta bertsoaren hariaren luzapenean egin duena". "Lazkanok, Joxe Agirrerekin batera, adibidez, balio hori oso txertatuta eduki du, eta hori guri helarazi digute bertsolari helduagoek; horietan bat izan da Imanol".\nPlazan baino gehiago ezagutu du Arzallusek Lazkano Bertsozale Elkarteko lehendakari gisa, eta figura horrek bertsolaritzari utzi diona "oso emankorra eta oso handia" izan dela dio.\n"Hitzen jira-bueltetan sortutako bertsogintzaren ordezkaria da"\nMaialen Lujanbioren ustez, kronologikoki bertsolari gazteagoek Lazkanorekiko izan duten harremanak asko esaten du Lazkanori eta bere ekarpenei buruz. Berak, adibidez, eskolarteko txapelketan ezagutu zuen, epaimahaikide ibiltzen zelako. "Horregatik, gazteenek beti ondoan izan dugun pertsona izan da Imanol, beti erreferentzia hurbila izan da, gaztetxotatik ezagutu izan dugulako".\nGerora, harekin bertsotan aritzeko aukera ere izan du Lujanbiok, eta bere ustez, "bertsogintzari dagokionez, garai bateko bertsogintzaren lekukoetako bat da". "Hitzen gozamenean eta hitzen gaineko jira-bueltetan sortutako bertsogintza horren ordezkarietako bat". Bertsolari gazteentzat erreferentzia hurbila izan da Lazkano, eta "bertsokeraren ezaugarriak haren bidez ezagutzeko suertea" izan dutela azaldu du Lujanbiok.\nGazteak zaindu eta babestu ditu Lazkanok, eta "transmisio sen bat izan du gazteekiko; esparru guztietan egon da, eta bertsolari guztientzako figura bat da".\nBertsogintzaren alorrean, elkartetik Lazkanok egin duen lana ere nabarmendu du Lujanbiok: "Bertsogintzaren inguruan lan handia egin duelako eta ondare zabala utzi duelako".\n«Audienceren estilo guztiak biltzen ditu disko honek»\nAudience taldeak 'Tolesdurak' kaleratu du, izurriaren aurretik eta ondoren ondutako disko bikoitza. Andoaingo Rock jaialdian aurkeztuko dute lan berria, gaur eguerdian.\n21 artistaren sormen prozesuak ikusgai daude Uharte zentroan\nSortzaile nafarrek azken bi urteetako egonaldietan egin dituzten lanak ikus daitezke, bihar arte\nEskeine Legorburu / Gipuzkoako Hitza


Eudel - Estatutuak eta Araudia\nEgungo araudia (2016/04/15eko Batzarra)\n1.KAPITULUA. ELKARTEA ETA BAZKIDEAK\nEuskadiko Udalen Elkartea-Asociación de Municipios Vascos izena duen elkartea -aurrerakoan Euskadiko Udalen Elkartea-, Euskadiko Elkarteei buruzko ekainaren 22ko 7/2007 Legearen eraginpean dago, eta bere Estatutuetan aurreikusitako helburuak lortzeko borondatez bat egiten duten udalerri guztiek osatzen dute. Bere jarduera Euskal Herrian gauzatzen du batez ere.\nElkartea bere Estatutuen eta Gobernu Organoek hartutako erabakien arabera arautuko da, eta, modu osagarrian, lehen adierazitako 7/2007 Legearen eta hura garatzeko onartzen diren erreglamenduzko xedapenen arabera.\nAraudi honetan eta Batzar Orokorrak, bere kasuan, hartzen dituen erabakietan ezartzen diren izaera eta eraginak izanik, bazkideak dira, halaber, udalerri bazkideek parte hartzen duten edo bertan barne-egitura duten udalerriz gaindiko eta azpiko erakundeak, Elkarteari atxikitzea erabakitzen badute.\nElkarteari atxiki nahi zaizkion toki-erakundeek idazki baten bidez eskatuko dute, horrekin batera dagokion udalbatza-erabakiaren ziurtagiria aurkeztuta.\nEskaera jasotakoan, eta hura formal bihurtzeko, eskaera hori Batzorde Eragilearen lehen bilkuran aurkeztuko da. Bertan, Batzorde horrek eskatzailea toki-erakundea dela egiaztatuko du, baita bazkide osoa dela deklaratu ere, eskatzailea udalerria bada; bazkide laguntzailea dela deklaratuko du, 1. artikuluko 3. idatz-zatian adierazitako erakundeetako bat bada.\n1. artikuluko 1. idatz-zatiari dagokionez, udalbatzak erabakitzen duen unetik emango da gauzatutzat atxikimendua. Halaber, 1. artikuluko 3. idatz-zatian adierazitako toki-erakundeei dagokienez, estatutuz edo legez dagokion organoak erabakitzen duenean emango da gauzatutzat atxikimendua.\nAurreko idatz-zatiari dagokionez, kide anitzeko organoen bilkurak egiteko, bazkideek beren bulegoak erabiltzen utzi behar diote Elkarteari.\n2. KAPITULUA. ORGANOAK ORO HAR\nElkartearen organoak honako hauek dira: Batzar Orokorra, Batzorde Eragilea eta Lurralde Batzordeak.\nAurrekoek erabaki beharreko gaiak aztertzeko eta horiei buruzko txostenak egiteko, organo osagarriak sortu ahal izango dira, betiere Araudi honetan ezarritakoari jarraiki.\nNola Ohiko Batzarrerako hala Ez Ohiko Batzarrerako, deialdiarekin batera, landuko diren Gaien Zerrenda aurkeztuko da, betiere Batzorde Eragileak onartuta. Bertan, nahitaez bildu beharko da gutxienez bazkide osoen bostenak edo beren botoez bazkide guztien botoen bostena lor dezaketen bazkideen kopuru jakin batek eskatutako edozein gai, betiere Elkartearen helburuei badagokie. Batzarra egin baino lehen, halaber, bertan landuko diren gaiei buruzko dokumentazioa helaraziko zaie bazkideei.\nGaiak, lehendabizi, eztabaidatu egingo dira, eta, ondoren, botatu egingo dira.\nEz da onartuko bazkideek beren botoak beste bazkide batzuen esku uzterik.\nElakrteburuak proposatuta, Batzarrak gai jakin bat gai-zerrendaren arabera zegokiokeen unean ez aztertzea erabaki ahal izango du, baina betiere bilkura horretan aztertu beharko da.\nEztabaidari ekingo zaio norbaitek hitz egiteko txanda eskatzen badu, baita, hitz egiteko txandarik eskatu gabe, boto partikularrak eman edo zuzenketak egiten direnean. Orduan, boto hori edo zuzenketa hori egin duenak eusten diela edo bertan behera uzten dituela adieraz dezake, besterik gabe.\n8.2 artikuluari jarraiki bazkideek Batzar Orokorraren bilkura egitea eskatzen dutenean, Elkarteburuak eskaera jaso eta hilabeteko epean hartarako deialdia egingo du.\nHauteskundeei buruzko berariazko arauak bazter utzi gabe, erabakiak botazio arrunt bidez hartuko dira, betiere kasu jakin baterako Batzarrak izenezko botazioa egitea erabakitzen ez badu. Botazio arrunta bazkide guztiek batera eskua altxatuz egiten da. Izenezko botazioan, berriz, idazkariak banan-banan galdetzen die bertaratuei eta haiek bai ala ez erantzuten dute.\nGai bat aztertzen hasitakoan, kideren bat bertan ez badago, dagokion botazioan, kide horren abstentzioa zenbatuko da.\nOro har, Batzarrak emandako botoen hiru bosteneko gehiengoaz hartuko ditu erabakiak.\nBatzarra indar osoz eratutakoan, honako arau hauei jarraiki funtzionatuko du:\nElkarteburuak bilkurari hasiera eman ondoren, Gai Zerrendako dagokion puntua eta Erabaki-proposamena irakurriko da. Hala badagokio, boto partikularrak eta zuzenketak ere irakurriko dira.\nAurreko dokumentuak irakurri ondoren, elkarteburuak eztabaida irekitzat emango du, eta, inork hitz egiteko txandarik eskatzen ez badu, gaiak aho batez onartutzat emango dira. Norbaitek txanda eskatzen badu, proposamena sinatu duena edo hark adierazitako ordezkaria hasiko da hitz egiten, eta, ondoren, hitz egitea eskatu duten zuzenketa-proposatzaileek hitz egingo dute; segidan, hitz egiteko txanda eskatu duten gainerakoek, betiere txanda eskatu duten ordenari jarraiki; elkarteburuak, halaber, erantzuteko eta berrerantzuteko txandak eman ahal izango ditu, baita aipamenengatik hitz egiteko txanda ere. Bakoitzak ez du hamar minutu baino gehiago hitz egingo. Elkarteburuak baino ezin izango dio moztu hizketan ari denari, eta honako arrazoi hauengatik: hitz egiteko denbora gainditu duelako, eztabaidatzen ari den gaiari buruz ari ez delako, onartu edo eztabaidatu den gai bati berriz ekin diolako, edo ohartarazi behar zaiolako.\nElkarteburuak eztabaida bukatutzat eman ahal izango du gai horri buruz nahikoa eztabaidatu dela deritzonean. Halaber, betiere bere irizpide zuhurraren arabera, Batzarraren ebazpena gehiegi luzatzen ari diren gorabeherak erabaki ahal izango ditu.\nEztabaida amaitu eta boto partikularrak nahiz zuzenketak botatu ondoren, elkarteburuak botazioaren nondik norakoak eta botoa nola emango den azalduko du, labur eta argi, eta botazioari ekingo zaio.\nBertaratutakoren batek araudia urratzen duenean edo erakunde Publikoak iraindu edo horien izen onari eraso egiten dionean, elkarteburuak ohartarazi ahal izango du, baita hitz egiteko txanda kendu ere.\nIdazkariak bilkura bakoitzaren akta egingo du, bertan honako alderdi hauek bilduta:\na)Bilera egin den tokia, udalerriaren izena eta bilera egin den lokala adierazita.\nb)Eguna, hilabetea eta urtea.\nc)Bilera hasi den ordua.\nd)Elkarteburuaren eta bertaratu diren beste guztien izen-abizenak, kargua eta udalerria, eta ezin bertaratu izana adierazi duten bazkideen aipamena.\ne)Bilkura ohikoa edo ez-ohikoa den eta lehen edo bigarren deialdian egin den.\nf)Zuzendaria eta idazkaria ala haien ordezkoak bertaratu diren.\ng)Aztertutako gaiak eta gai horiei buruz hartutako erabakiaren xedapenezko partea.\ni)Bertaratutakoen iritzien eta arrazoien laburpena eta boto partikularrak, betiere irizpideak bateratzea lortu ez eta interesdunek eskatzen badute.\nj)Ekitaldian gertatzen den gorabehera oro, betiere idazkariaren iritziz, gordetzeko modukoak badira.\nk)Elkarburuak bilkura amaitutzat eman duen ordua.\nBilkura bakoitzaren hasieran, idazkariak aurreko aktaren zirriborroa irakurriko du, eta, inork ados ez dagoela adierazten ez badu, onartutzat emango da.\nHartutako erabakietan parte hartu zuten kideetakoren baten iritziz puntu jakiren baten idazketak landu edo erabakitakoari buruzko zalantzak sortzen baditu, argi dadin eskatu ahal izango dio elkarteburuari, edo, egokitzat jotzen bada, berriz idatziko da aktan akats materialak edo izatezkoak zuzenduta, betiere hartutako erabakien funtsa aldatu gabe. Aldaketa zirriborroaren marjinan idatziko da.\nAkta bakoitzean aurrekoa irakurri eta onartu dela jasotzean, egindako ohar edo zuzenketak bilduko dira, aurreko paragrafoari jarraiki.\nBoto gehien lortu dituen zerrendako burua izango da elkarteburua. Lehen eta bigarren elkarteburuordeak 2. eta 3. zerrendetako buruak izango dira, hurrenez hurren, betiere, emandako botoen %15en babesa lortu badute. Hala ez bada, %15 gainditu duten zerrendetakoak izango dira rlkarteburuordeak.\nLegezko agintaldia betetzeagatik udalak eurak berritzen direnean berrituko da Batzorde Eragilea. Horretarako, Batzar Orokorra egingo da udalak eratzeko zehaztutako legezko azken egunetik zenbatzen hasita hiru hilabetetik gorakoa ez den epean, betiere, hauteskunde-errekurtsorik egon bada. Nolanahi ere, Batzorde Eragileko ordezkariek ohiko administrazioko eginkizunak egiten baino ez dute jarraituko, harik eta ordezkatzen dituzten arte. Hori dela eta, ezin izango dute gehiengo kualifikatua behar duen erabakirik hartu.\nEra berean, ezeztatzeko prozeduraren ondorioz ere berrituko da Batzorde Eragilea, Estatutuetako 15.2. artikuluan eta Batzorde Eragileko kideak hautatzeko arauetan xedatutakoa kontuan hartuta.\nHonakoak izango dira Batzorde Eragilearen eginkizunak:\nElkartearen zerbitzura dauden langileen politika zuzentzea. Batzarrari Elkarteko lanpostuen zerrendaren proposamena aurkeztea, eta aurreikusita ez dauden egoerei aurre egiteko aldi baterako kontratazioei buruzko erabakiak hartzea. Urteko lehenengo batzar orokorrean horren berri ematea.\nEstatutuetako 9.b eta c artikuluetan adierazitakoaren arabera, bazkide-izaera galtzeko espedientea bideratzea.\nElkarteak berak izendatu behar dituenean, erakunde horietako udal-ordezkariak izendatzea, Estatutuetako 22. artikuluan xedatutakoari inolako kalterik egin gabe.\nBatzorde Eragileak azterlan-taldeak sortu ahal izango ditu Elkartearen helburuekin zerikusia duten gaiei buruzko txostenak eta irizpenak egiteko.\nElkareteburua gaixorik dagoenean edo bertaratzen ez denean, elkarteburuordeek ordeztuko dute, izendapen-ordenaren arabera.\nBatzorde Eragileari 10., 14. eta 20. artikuluak ere aplikatuko zaizkio. Halaber, 19. artikulua aplikatuko zaio Batzorde Eragileari, e) idatz-zatia izan ezik eta d) idatz-zatian aldaketa bat eginda; hain zuzen ere, bertaratu diren eta bertaratu ez diren ordezkarien izen-abizenak, kargua eta udalerria aipatuko dira; bertaratu ez diren ordezkariei dagokienez, bertaratu ezin izana adierazi dutenen nahiz adierazi ez dutenen datu horiek guztiak aipatuko dira.\nBatzorde Eragileko ordezkariak dagokion Lurralde Batzordeko ordezkariak ere izan daitezke.\nDagokion Lurraldeko organoen aurrean udalerrien interesak defendatzea da Lurralde Batzordeen eginkizun nagusia, betiere Batzar Orokorrean eta Batzorde Eragileak onartutako irizpide orokorrei jarraiki.\nArau gisa, Lurralde Batzordeak hilean behin bilduko dira eta bilera horietan kide batek egingo ditu zuzendari-lanak. Kideak txandaka arituko dira bilera batetik bestera. Horretarako, bilkura bakoitzean hurrengoan zuzendari-lanak egitea zer batzordekideri dagokion adieraziko da.\nLurralde Batzorderen batean Batzorde Eragileko ordezkaririk ez badago, Batzorde Eragileak ordezkari bat bidaliko du Lurralde Batzordeetako bileretara; horretarako, dagokion Lurralde Batzordeko ordezkariei bezala egingo zaie deialdia.\nOrgano guztietarako Xedapen Komunak\nBilkura guztiak hasi diren egun berean amaitu behar dira.\nGobernu-organoetan gaiak behar bezala aztertuko direla ziurtatzearren, bilerak zuzentzen dituenak edozein unetan bertan behera utzi ahal izango ditu, arrazoi justifikaturik badago.\nBilkura guztietan horren akta egin beharko da.\n3. KAPITULUA. ANTOLAMENDUKO ETA FUNTZIONAMENDUKO BESTE ARAU BATZUK\nZuzendaria da Elkartearen organo eragilea.\nZuzendaria Batzorde Eragileak izendatzen du eta kentzen du kargutik.\nHorrez gain, Akta-idazkari bat egongo da, organo eragileen erabakien fede emateko.\nBotere Publikoentzako komunikazioak elkarteburuak sinatuko ditu, eta gainerakoak zuzendariak.\nUrtero, dagokion ekitaldi ekonomikoan har daitezkeen obligazioen eta aurreikusten diren diru-sarreren aurrekontua onartuko da.\nDiru-sarreren eta gastuen kontabilitatea kontabilitate publikoaren erregimenaren arabera egingo da. Kontabilitate-ekitaldia abenduaren 31n itxiko da.\nBatzarrak kontuak onartu aurretik, Batzorde Eragileak horiei buruzko txostena egingo du.\nEstatutuak eta Araudi hau prozedura honi jarraiki aldatuko dira:\na)Espedienteari hasiera ematea.\nEspedienteari Batzorde Eragilearen erabakiz emango zaio hasiera, ofizioz edo bazkide osoen bostenak edo beren botoez kide guztien botoen bostena lor dezaketen kideen kopuru jakin batek eskatuta.\nKasu horretan, eskaerarekin batera egungo arauak ordezteko proposatzen diren arauen testua aurkeztuko da, betiere aldatu nahi diren arauak zeintzuk diren zehatz-mehatz adierazita, eta Batzorde Eragileak eskaerari buruzko txostena egingo du hilabeteko epean; aldi berean, aldaketa horiek behin betiko onartzeko Batzarrerako deialdia egingo du.\nb)Bazkideei informazioa ematea.\nBatzorde Eragilearen proposamena edo, hala badagokio, espedienteari ofizioz hasiera ematen ez zaionean bazkideen eskaera Batzorde Eragilearen txosten eta guzti, bazkideei jakinaraziko zaizkie Batzarra egingo den eguna baino bi hilabete lehenago, zuzenketak edo oharra egiteko aukera izan dezaten, eta zuzenketa nahiz ohar horiek Batzorde Eragileari helarazi beharko zaizkio bi hilabete horietako lehenengoan.\nEspedientea Batzarrari helaraziko zaio, behin betiko onar dezan. Aldez aurretik, Batzarrak epearen barruan aurkeztu diren zuzenketa eta oharrei buruzko ebazpena emango du egintza berean.\nHelbide soziala Gasteizeko Manuel Iradier kaleko 7. zenbakiko 2. solairuan finkatu da. Batzorde Eragilearen erabakiz, beste herri batzuetan unitate eragileak ezarri ahal izango dira.\nBatzorde Eragileko kideak hautatzeko arauak\n21.2 artikuluan xedatutakoari dagokionez, honako arau hauek beteko dira:\nBatzarrerako deialdia egiten denetik Batzarra egin arte gehienez ere bi hilabeteko tartea egongo da.\nBazkideak diren udalerrietako alkateak edo haiek izendatutako udalkideak izango dira hautesle nahiz hautagaiak.\nHautagaitzak bilkura-eguna baino bost egun lehenago aurkeztuko dira.\nHautaketa-ekitaldiak bertaratu diren adin handiagoko eta txikiagoko hautesleek osatutako mahaia izango du burutzat, eta horretarako Elkarteko idazkariaren laguntza izango dute.\nHautesle bakoitzak zerrenda bakarrari emango dio botoa, bertan aldaketarik egin gabe eta hautagaien kokapen-ordena aldatu gabe\nZerrendei dagozkien postuak honako Arau hauei jarraiki esleituko dira:\na)Zerrenda bakoitzak lortutako botoen kopurua 15ez biderkatu eta emandako boto guztiekin zatikatuko da.\nb)Zerrenda bakoitzari hauteskunde-kozienteak adierazten duen postu kopurua esleituko zaio, eta gainerako postuak, 15 bete arte, hondar handienak dituzten zerrendei esleituko zaizkie.\nc)Zerrenda bakoitzari dagokion postu kopurua zehaztutakoan, postuak zerrendan agertzen diren hautagaiei esleituko zaizkie, bertan agertzen diren ordenaren arabera.\nd)Elkarteburua boto gehien lortu dituen zerrendako burua izango da. Emandako botoen % 15 gutxienez lortu duten bigarren eta hirugarren zerrendetako buruak izango dira, hurrenez hurren, 1. eta 2. elkarteburuordeak. Bestela, botoen % 15 baino gehiago lortu dituzten zerrendetatik hautatuko dira elkarteburuordeak. Aurrekoa gorabehera, boto guztien lau bosten lortutako edozein hautagaitzako kideak hautatuko dira.\nLurralde Batzordeetako ordezkariak hautatzeko arauak:\n30. artikuluan xedatutakoari dagokionez, honako arau hauek beteko dira:\nOrdezkari horiek Batzorde Eragileko ordezkariak hautatzeko egiten den Batzar Orokorraren ondoren hautatuko dira.\nDagokion Lurraldean bazkideak diren udalerrietako alkateak edo haiek izendatutako udalkideak izango dira hautesle nahiz hautagaiak.\nHautagaitzak hautaketa egin baino bost egun lehenago aurkeztuko dira.\nHautaketa-ekitaldiak bertaratu diren Lurralde bakoitzeko adin handiagoko eta txikiagoko hautesleek osatutako mahaia izango du burutzat, eta Elkarteko idazkaritza-zerbitzuaren laguntza izango dute.\nBotazioa aldi berean egingo da, hautestontzi desberdinetan, eta emaitzak ere aldi berean emango dira.\nZerrenda guztiei dagozkien postuak esleitzeko, bederatziz biderkatuko da zerrenda bakoitzak lortutako boto kopurua eta emandako botoen kopuruarekin zatikatuko da; zerrenda bakoitzari bere hauteskunde-kozienteak adierazten duen postuen kopurua esleituko zaio, eta gainerako postuak, bederatzi bete arte, hondar handienak dituzten zerrendei esleituko zaizkie.\nBatzarrak kuoten (*) zenbatekoa ezartzeko etorkizunean hartzen dituen erabakiak Araudi honen Eranskin gisa atxikiko dira.\nAurtengo ekitaldirako -2008-, honako kuota hauek finkatu dira:\n2.500 biztanlerainoko udalerriak: 50.000 pta/300,51 Euro\n2.501etik 5.000 biztanlerainokoak: 150.000 pta/901,52 Euro\n5.001etik 10.000 biztanlerainokoak:250.000 pta/1.502,53 Euro\n10.001etik 20.000 biztanlerainokoak: 500.000 pta/3.005,06 Euro\n20.001etik 50.000 biztanlerainokoak: 750.000 pta/4.507,59 Euro\n50.001etik 100.000 biztanlerainokoak: 1.000.000 pta/6.010,12 Euro\n100.001etik 200.000 biztanlerainokoak: 1.250.000 pta/7.512,65 Euro\n200.000 biztanletik gorakoak: 1.500.000 pta/9.015,18 Euro\n(*) Koutak ez dira 1988tik aldatu.


Zakur edo katuentzako aspirinak? Ez, eta hau arrazoia | Consumer\nZure kabuz maskota ez medikatzeko hainbat arrazoi daude\narabera: Asteartea, 2018ko abuztuaren 21a\nZakurrak edo katuak minik duela uste baduzu, aspirina bat eman diezazuke, asmo onenarekin. Baina arazoa da keinu hori oso arriskutsua dela lau hankako lagunarentzat.' Berdin dio zer tentazio dagoen soka edo felino ibuprofenoa, aspirina edo botikinean gordetzen duen edozein antiinflamatorio edo analgesiko emateko. Bere kabuz maskota medikatzea saihestu egin behar du, toxikoa izateaz gain, kasu batzuetan hilgarria ere izan baitaiteke lankide iletsuenarentzat. Ondoren, albaitariaren kontrolik gabeko giza medikuntza hartu ondoren txakur edo katu batek izan ditzakeen arazoak azalduko ditugu.\nAspirina eta ibuprofenoa toxikoak dira katu eta txakurrentzat, arazo gastrointestinalak, hemorragiak eta giltzurrunak larri honda baititzakete.\nGizakien hanturaren kontrako sendagaien ondoriozko intoxikazioak dira txakurrak eta katuak pozoitzeko arrazoi ohikoenetako bat, Animalien Pozoiaren aurkako Zentroaren erregistroaren arabera. Maskotentzako giza botikinen toxiko ohikoenak ibuprofenoa, aspirina edo naproxenoa dira. Izan ere, txakurrak edo felidoak irensten baditu, dela istripuz, dela zuk albaitariaren kontrolik gabe ematen dituzulako, “oso toxikoak izan daitezke” esaten dute enoaren aurkako zentroko albaitariek. Eta arriskua bai hartualdi luzeetan bai irenste bakar batean gertatzen da, hilgarria izan baitaiteke.\nMercedes González albaitariaren esanean, "nahiko ohikoa da jabe batek maskota pertsonei botikak emateko tentazioa izatea, albaitariaren bisita saihesteko". Hona hemen arrazoibidea: “Sukarra dudanean medikuntza hau hartzen badut, txakurrak edo katuak sukarra duenean, sukarra eskainiko diot”. Eta logika hori, ordea, oso arriskutsua da.\nTxakurrek eta felinoek ez dute gure metabolismo bera, eta ez dira gai substantziak modu berean kudeatzeko: gizakientzat kaltegarria (edo ia) izan daitekeena, animalia horientzat oso arriskutsua izan daiteke. Ibuprofenoaren eta aspirinaren toxikotasunak, garaiz tratatzen ez bada, arazo gastrointestinal larriak eragin diezazkioke lau hankaren lagunari, edo giltzurrunak larriki kaltetu.\nZergatik da arriskutsua aspirina eta beste botika batzuk txakurrentzat eta katuentzat?\nMinaren kontrako sendagaiek (aspirina, ibuprofenoa edo naproxenoa), baita haurrentzako bertsioetan ere, ziklooxigenasa entzimaren inhibitzaile gisa funtzionatzen dute. Horrela, kaltetutako eremuaren hantura geldiarazten dute, sukarra murrizten dute eta mina ere gutxitzen dute. Kontua da entzima hori gorputzean funtsezkoak diren beste funtzio batzuez arduratzen dela, hala nola giltzurrunetan odol-fluxu egokia mantentzeaz. Digestio-aparatuaren barrualdea babesten duen muki-geruzaren ekoizpenean eta odolaren koagulazioan ere parte hartzen du.\nTxakur eta katu gisa, ez dira gai giza antiinflamatorioetako substantziak kentzeko, gure organismoan geratzen diren eraginkortasun berarekin. Horren ondorioz, oka egiten dute, beherakoa, hesteetako arazoak, jateko gogoa galtzea, odol-arazoak (hemorragiak) eta kalte larriak eragiten dituzte maskotaren gibelean eta giltzurrunetan.\nSintoma horiek guztiek azaltzen dute zergatik ez dion inoiz giza sendagairik eman behar txakurrari edo felinoari albaitariak diagnostikatu eta gainbegiratu gabe. “Oso arriskutsua da txakurrak eta katuak automedikatzea; albaitariak baino ez dira profesional kualifikatuak eta beren maskota antibiotikoak jasotzeko gaitasuna dutenak”, dio Federico Vilaplana albaitariak, Cádizko Albaitarien Elkargoko lehendakariak.\nZakurrak eta katuak botiketara bultzatzen ari gara\nBere kabuz maskota medikatzeko arriskua izan arren, animalia horien hiru jabetik batek ez dio galdetzen albaitariari zein sendagai eta zein dositan eskain ditzakeen, Zientzia eta Teknologiako Unibertsitate Iberoamerikarraren azterketa bat onartu du.\nMaskotentzako antibiotikoak funtsezkoak dira lagun iletsuaren bakterio-gaixotasunei aurre egiteko, eta milaka animalia-bizitza salbatzeko aukera ematen dute urtero Espainian. Arazo bat dute albaitariek: okerreko erabilerak ondorio txarrak ekar ditzake, alergia batetik intoxikazio batera. Albaitariaren kontrolik gabeko zakur eta katuetan sendagaiak gehiegi erabiltzeak, gainera, errazagoa egiten du zenbait bakterio antibiotikora “ohitzea”. Bestela esanda: maskota automedikatzean, medikuntza eraginkorra ez izatea eragin dezake.\nIldo horretatik, Espainiako Albaitarien Elkargoko Erakundearen “Antibiotikoak, beharrezkoak eta bidezkoak” kanpainak nabarmentzen du botika horiek beren maskota arduraz erabiltzeko beharra.\nkatuen osasuna medicamentos-eu perros peligros-eu txakurren osasuna


Ezkurdiak aurrera Buruz Burukoan - Sakana - Guaixe.eus\nGuaixe 2017-04-24 10:47\nRetegi Bi 11 tantotan utzi zuen arbizuarrak eta final laurdenetan Urrikoetxea izango du aurkari\nBuruz Burukoari primerako hasiera eman dio Joseba Ezkurdiak. Arbizuko aurrelariak Retegi Bi izan zuen aurkari igandean Gasteizen, txapelketako final zortzirenetan. Aurreko urtean ere Retegi Birekin aritzea egokitu zitzaion arbizuarrari eta aurreko urtean bezala, garaipena lortu zuen Ezkurdiak, 11 eta 22 gailendu baitzen.\nGogor hasi zen partida. Tanto luze eta gogorrak izan ziren Ezkurdiak eta Retegi Bik jokatu zituztenak. Ezkurdiak erritmo indartsua ezarri zuen eta Retegi Bik nahikoa izan zuen defendatzearekin. Arbizuarra 8 eta 12 aurreratua zegoenean, Ezkurdiaren dejada bat beste dejada batekin erantzutera joan zen Eratsungoa, bere ezkerreko sorbaldak paretaren kontra jo zuenean. Hortik aurrera, ezkerreko sorbaldan arazoak sentitzen hasi zen berriz. Horrela, bere erresistentzia ahalmenak behera egin zuen. Ezkurdiak paretan jokatu zion Retegi Biri, eta sakearekin ere min handia egin zion. Bukaerako tantoak azkarragoak izan ziren eta arbizuarrak duen indarra, erresistentzia eta bere bolea indartsuari esker 11 eta 22 irabazi zion Retegi Biri. Final laurdenetan, Joseba Ezkurdiak Mikel Urrutikoetxea izango du aurkari igandean, Bilboko Bizkaia pilotalekuan. Gidoia errepikatzen da, iaz ere Ezkurdia Urrutiren kontra aritu baitzen.\nMikel Urrutikoetxearen kontrako partida oso gogorra izango dela aurreikusten da. Ez da horren erraza izango Ezkurdiarendako. Aurreko urtean Ezkurdiak estu hartu zuen Urrutikoetxea, baina azkenean bizkaitarrak irabazi zuen, 22 eta 19. Ea aurten Arbizukoak errebantxa hartu eta alderantziz izaten den.\nBuruz Buruko final hamaseirenetan Jose Javier Zabaletak Mendizabal III.a izan zuen aurkari apirilaren 16an Lekeition. Ez zen Etxarrengoaren egun onena izan, Mendizabal bere gainetik pasa baitzen. Hiru tantotan utzi zuen Mendizabal III.ak Zabaleta, eta txapelketatik kanpo geratu zen Etxarrengoa.\nBuruz Burukoa. Final zortzirenetakoen emaitzak\nVictor 19 – Rezusta 22\nOlaizola II.a 22 – Mendizabal III.a 5\nRetegi Bi 11 – Ezkurdia 22\nArtola –Laso (gaur, Zumaian)\nBuruz Burukoa. Final laurdenak\nOstiralean, 22:00etan, Atano III.ean: Rezusta – Altuna (ETB1)\nLarunbatean, 17:30ean, Labriten: Olaizola II.a – Bengoetxea VI.a (ETB1)\nIgandean, 17:00etan, Bizkaian: Urrutikoetxea – Ezkurdia (ETB1)\nAstelehenean, 17:00etan, Astelenan: Irribarria – Artola edo Laso (ETB1)